Kapasiti kesihatan rawat Covid-10 Lembah Klang membimbangkan

Tujuh hospital kerajaan yang dikhususkan untuk merawat pesakit Covid-19 di negeri-negeri sekitar Lembah Klang berdepan masalah penggunaan kapasiti hospital, terutama katil di wad kritikal dan unit rawatan rapi (ICU), yang amat membimbangkan.

Ketua Pengarah Kesihatan, Tan Sri Noor Hisham Abdullah berkata, sekiranya trend peningkatan kes Covid-19 itu berterusan, kapasiti kesihatan akan berada pada tahap kritikal dan akan memberikan impak negatif kepada perkhidmatan kesihatan awam secara keseluruhannya.

“KKM mendapati peningkatan kes dan kadar penggunaan kapasiti kesihatan di negeri-negeri Lembah Klang mutakhir ini adalah amat membimbangkan.

“Sekiranya tren peningkatan kes Covid-19 ini berterusan, maka kapasiti kesihatan akan berada pada tahap yang kritikal dan akan memberikan impak yang negatif kepada penyampaian perkhidmatan kesihatan awam secara keseluruhannya,” katanya dalam kenyataan hari ini.

Katanya, sebanyak 277 buah katil kritikal di ICU diperuntukkan bagi pesakit Covid-19 dan bukan Covid-19 bagi negeri-negeri Lembah Klang.

“Daripada jumlah ini, sebanyak 152 katil kritikal/ICU dikhususkan untuk merawat pesakit COVID-19 dan kadar penggunaan terkini telah mencapai lebih 88 peratus,” katanya.

Noor Hisham berkata, menurut statistik yang dilaporkan kepada CPRC Kebangsaan, kadar penggunaan katil kritikal di ICU Covid-19 terkini didapati melebihi 70 peratus di Hospital Sungai Buloh, Hospital Kuala Lumpur, Hospital Ampang, Hospital Serdang dan Hospital Tengku Ampuan Rahimah Klang.

Manakala Hospital Selayang dan Pusat Perubatan Universiti Malaya pula melaporkan penggunaan katil kritikal di ICU Covid-19 pada kadar melebihi 50 peratus, katanya.

Beliau berkata, keadaan ini berpunca daripada peningkatan kemasukan kes kritikal sebanyak 62 peratus berbanding tempoh dua minggu yang lepas.

“Setakat hari ini, 108 unit ventilator diperlukan untuk pesakit-pesakit Covid-19 di Lembah Klang sahaja,” katanya.


Lima lemas bot karam di Semporna

Lima individu ditemukan lemas, manakala dua lagi masih hilang setelah sebuah bot pam membawa 21 penumpang karam di Pulau Tandoan, Timbun Mata dekat Semporna, lewat malam tadi.

Pengarah Agensi Penguatkuasaan Maritim Malaysia (APMM) Zon Maritim Semporna Komander Maritim Norrimi Hassan berkata 14 penumpang bot itu berjaya diselamatkan penduduk kampung, manakala dua lagi mangsa yang dikenali sebagai Noranis, 14, dan Aiman, 6, kedua-duanya dari Kampung Sungai Nakit dekat Semporna, masih hilang.

Beliau berkata mangsa yang maut terdiri daripada dua wanita, dua kanak-kanak perempuan serta seorang kanak-kanak lelaki, berumur antara satu hingga 33 tahun.

Memetik Bernama beliau berkata bot tersebut dipercayai membawa beban lebih muatan.

“Semua 21 mangsa ini dipercayai warga tempatan dan mereka ini dalam perjalanan dari Kampung Bakung Bakung menuju ke Kampung Tandoan.

“Operasi mencari dan menyelamat mangsa hilang diaktifkan pada 11.45 malam tadi dengan bot Banggi 11 digerakkan ke lokasi kejadian bagi melaksanakan pencarian awal,” katanya

Norrimi berkata operasi tersebut membabitkan 11 anggota serta dua aset bot APMM, selain lima anggota bomba berserta satu bot aluminium.

Katanya kawasan pencarian turut meliputi sepanjang Terusan Sigalong hingga Timbun Mata dan Pangkalan Hadapan Carilamat APMM dibuka di Jeti Pelancongan Semporna.

Pulau Tandoan terletak kira-kira empat kilometer dari Semporna, sebuah daerah di pantai timur Sabah terletak lebih 555 km dari Kota Kinabalu.

Sementara itu, polis akan menyiasat kejadian berkenaan mengikut Seksyen 304A Kanun Keseksaan iaitu kerana menyebabkan kematian dengan cuai.

Ketua Polis Daerah Semporna Superintendan Mohd Farhan Lee Abdullah berkata pihaknya akan menjalankan siasatan melibatkan semua aspek insiden tersebut.

“Punca sebenar kejadian masih dalam siasatan. Bot dinaiki kesemua penumpang ini dalam perjalanan dari Kampung Bakung Bakung menuju ke Kampung Tandoan, Pulau Timbun Mata,” katanya dalam kenyataan hari ini.

Sehubungan itu katanya orang ramai yang mempunyai maklumat berkenaan kes tersebut supaya menghubungi Pegawai Penyiasat Jabatan Siasatan Jenayah Ibu Pejabat Polis Daerah Semporna Insp Khadijah di talian 019-8718002 atau di balai polis berdekatan.


Singapura kesan 21 kes Omicron import, tiga penularan tempatan

Kementerian Kesihatan Singapura (MOH) mengesahkan sehingga kini mengesan 24 jangkitan varian baharu Covid-19, Omicron, membabitkan 21 kes import dan tiga penularan tempatan.

“Memandangkan kebolehjangkitannya yang tinggi dan sudah merebak ke banyak bahagian dunia, kita harus menjangka untuk menemui lebih banyak kes Omicron di sempadan negara serta dalam komuniti kita,” kata MOH dalam satu kenyataan, malam tadi.

Memetik laporan Straits Times Singapura MOH memaklumkan, satu kes terbaharu dikesan melibatkan seorang kakitangan di Terminal Tiga Lapangan Terbang Antarabangsa Changi.

Lelaki berusia 42 tahun itu, yang telah diberi vaksin sepenuhnya, mengalami demam pada 8 Disember lalu dan mendapatkan rawatan perubatan di klinik tempat dia diuji untuk Covid-19.

Dia kemudian dikenal pasti sebagai kontak rapat kepada seorang lagi kakitangan berusia 54 tahun di Terminal 3 – satu daripada tiga kes yang dilaporkan pada Rabu yang diuji positif varian Omicron.

Justeru, sampel beliau diuji untuk varian Omicron, semalam, dan keputusan awal menunjukkan ia positif.

Makmal Kesihatan Awam Kebangsaan sedang melakukan penjujukan genom keseluruhan untuk mengesahkan varian, dan pengesanan kontak turut dijalankan, menurut kenyataan itu.

Singapura melaporkan dua kes import yang pertama membabitkan varian Omicron yang disahkan pada 6 Disember lalu.

Kedua-dua kes berkenaan tiba dari Johannesburg dengan menaiki penerbangan Singapore Airlines SQ479 pada 1 Disember lalu.

Semalam, republik itu melaporkan terdapat 355 jangkitan baharu Covid-19 dan seorang pesakit meninggal dunia. Kes kematian akibat Covid-19 direkodkan setiap hari sejak 20 September lalu.

Angka terkini menjadikan jumlah kematian Covid-19 Singapura kepada 808, dan kumulatif kes positif sebanyak 274,972. – ST


2022 tahun paling kering, panas dalam sejarah Itali

Bacaan suhu untuk tempoh Januari hingga Julai tahun ini direkodkan sebagai tahun paling panas dan kering dalam sejarah Itali, menurut data dikeluarkan Institut Sains dan Perubahan Iklim Majlis Penyelidikan Kebangsaan (ISAC- CNR) pada Jumaat.

Suhu pada Januari hingga Julai adalah sekitar 0.98 darjah Celcius melebihi purata untuk tempoh sejak 1800, lapor Agensi Berita Itali (ANSA), lapor Bernama.

Sementara itu, suhu pada Julai telah melebihi purata 2.26 darjah Celcius.

“Jika 2022 berakhir sekarang, ia akan menjadi tahun paling panas pernah direkodkan.

“Julai 2022 mencatatkan suhu kedua tertinggi sejak bacaan mula direkodkan, kedua tertinggi selepas 2003, seperti yang berlaku pada Mei dan Jun,” kata pegawai ISAC-CNR Michele Brunetti kepada ANSA.

Tahun paling panas di Itali ialah 2018, apabila suhu mencecah 1.58 darjah Celcius melebihi purata.

Itali kini berdepan musim kemarau terburuk dalam beberapa dekad dan mengalami siri gelombang haba yang panjang.

Para saintis mendakwa kemarau dan gelombang haba menjadi lebih kerap kerana perubahan iklim yang disebabkan aktiviti manusia.


Polis minta bantuan kesan remaja 14 tahun hilang

Polis memohon bantuan orang ramai untuk mengesan seorang remaja perempuan berusia 14 tahun yang dilaporkan hilang selepas keluar dari rumahnya di Tambun, di sini sejak 19 Ogos lalu.

Ketua Polis Daerah Ipoh Asisten Komisioner Yahaya Hassan berkata remaja itu dikenali sebagai Nur Hidayah Mat Nurddin dengan alamat terakhirnya di Lot 475 Kampung Tersusun Batu 5, Lorong Delima 3/2 Tambun.

“Pihak kami menerima laporan polis daripada ibunya mengatakan anaknya tidak pulang ke rumah selepas keluar untuk membeli air pada hari kejadian dan membuat laporan kehilangan tiga hari selepas itu.

“Ketinggian adalah lebih kurang 160 sentimeter dan berkulit cerah serta memiliki berat badan sekitar 45 kilogram. Selain itu, remaja ini berbadan sederhana dan tidak memakai kaca mata,” katanya dalam kenyataan hari ini.

Beliau berkata orang ramai yang mempunyai maklumat mengenai kehilangan remaja itu, diminta untuk tampil memberikan keterangan bagi membantu siasatan.

Sebarang maklumat boleh disalurkan kepada Pegawai Penyiasat Bahagian Siasatan Jenayah Ibu Pejabat Polis Daerah Ipoh, Sarjan Mohd Haizal Umar di talian 011-21001076 atau Bilik Gerakan IPD Ipoh di talian 05-2451500. – Bernama


Bekas CEO 1MDB syak Najib terlibat aktiviti haram

Bekas Ketua Pegawai Eksekutif (CEO) 1Malaysia Development Berhad (1MDB) memberitahu Mahkamah Tinggi di sini bahawa beliau mengesyaki terdapat beberapa aktiviti yang menyalahi undang-undang dalam syarikat antara Datuk Seri Najib Razak dan ahli perniagaan Low Taek Jho atau Jho Low berhubung penerbitan bon AS$3 bilion.

Agensi berita Bernama melaporkan penerbitan bon AS$3 bilion itu melibatkan 1MDB Global Investments Limited (1MDB GIL) kepada Abu Dhabi-Malaysia Investment Company (ADMIC).

Mohd Hazem Abd Rahman, 47, berkata beliau tidak pernah meminta Najib, yang ketika itu perdana menteri, supaya menjelaskan perkara berkenaan.

Bagaimanapun, beliau telah menyatakan kebimbangannya kepada bekas Pengerusi 1MDB Tan Sri Lodin Wok Kamaruddin dan bekas Setiausaha Sulit Najib, Allahyarham Datuk Azlin Alias, memandangkan mereka boleh berhubung dengan Najib.

Najib, ketika itu adalah menteri kewangan yang juga pengerusi lembaga penasihat 1MDB.

Saksi pendakwaan ke-10 itu berkata demikian ketika pemeriksaan balas oleh peguam Wan Aizuddin Wan Mohammed dalam perbicaraan kes Najib melibatkan penyalahgunaan dana 1MDB.

Wan Aizuddin: Anda mengatakan bahawa anda mengesyaki proses mendapatkan dana itu… ada yang tidak kena. Ada beberapa agenda jahat oleh Jho Low … dan anda juga mengatakan Jho Low memberitahu anda bahawa semua penerbitan bon ini adalah arahan perdana menteri?

Mohd Hazem: Ya.

Wan Aizuddin: Bukankah itu bererti perdana menteri juga terlibat sebagaimana yang diberitahu oleh Jho Low dalam agenda jahat ini?

Mohd Hazem: Tidakkan perdana menteri akan terlibat? Sudah tentunya ya.

Wan Aizuddin: Jadi, itu adalah satu tuduhan yang sangat berat untuk mengatakan bahawa perdana menteri terlibat dalam sesuatu yang menyalahi undang-undang dengan syarikat itu?

Mohd Hazem: Ya, pada tahap tertentu, ya.

Saksi itu bagaimanapun tidak bersetuju dengan cadangan peguam berkenaan bahawa alasan beliau tidak mendapatkan penjelasan daripada Najib kerana bukan hanya beliau mempunyai syak wasangka terhadap agenda Jho Low tetapi beliau juga mengikuti rancangan Jho Low.

Mohd Hazem berkata beliau tidak pernah menyatakan rasa sangsi beliau itu kepada lembaga pengarah 1MDB dan tidak pernah membuat sebarang laporan kepada pihak berkuasa berhubung arahan yang diterima daripada Jho Low, ahli perniagaan yang kini dalam buruan.

Najib, 67, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Collin Lawrence Sequerah bersambung Rabu.


UMNO masih berimej parti rasuah perlu segera rehatkan Zahid, Najib

UMNO tidak ada pilihan dan tidak boleh menunggu lebih lama lagi sebaliknya perlu segera merehatkan Datuk Seri Ahmad Zahid Hamidi dan Datuk Seri Najib Razak, bagi membuang imej parti itu yang terpalit dalam belenggu rasuah.

Bekas Ketua Hakim Negara, Tun Abdul Hamid Mohamad malah berpendapat Zahid dan Najib sekarang ini menggunakan UMNO untuk membebaskan mereka daripada pertuduhan di mahkamah.

Menurutnya beliau pada awalnya memuji Najib kerana melepaskan jawatan Presiden UMNO – susulan kekalahan Barisan Nasional (BN) pada Pilihan Raya Umum Ke-14 – dan Zahid pula bercuti setelah dihadapkan ke mahkamah.

Namun, katanya setelah UMNO yang ketika itu dipimpin Datuk Seri Mohamad Hasan menang tiga pilihan raya kecil secara berterusan, Zahid kembali menerajui parti dan Najib pula diangkat sebagai penasihat.

“Saya melihat ini sebagai tanda UMNO tidak akan berubah. Apa yang berlaku semenjak itu hingga sekarang menunjuk ke arah itu.

“Najib dan Zahid nampak seperti mula menggunakan UMNO untuk membebaskan diri mereka daripada pertuduhan-pertuduhan terhadap mereka, manakala ahli-ahli MKT menurut perancangan mereka.

“Dalam keadaan itu saya tidak fikir UMNO akan berubah,” katanya dalam tulisan terbaharu hari ini.

Abdul Hamid turut mengingatkan menjelang Pilihan Raya Negeri (PRN) Johor dan PRU15, ini adalah kali pertama pengundi berusia 18 tahun dan 21 tahun akan mengundi.

Beliau berkata perkataan ‘rasuah’, ‘penyalahgunaan kuasa’, dan ‘integriti’ menjadi faktor yang amat mempengaruhi golongan muda ketika ini, dan Pakatan Harapan (PH) akan menjadikannya senjata paling tajam terhadap UMNO.

Sekarang ini pun, katanya PH telah memulakan perang saraf dengan memperbesar-besarkan tuduhan terhadap Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

“Bagi saya, inilah faktor utama yang, jika tidak ditangani dengan tegas, akan menyebabkan kekalahan UMNO/BN dan memungkinkan berulangnya pemerintahan PH.

“Maka, UMNO tidak ada pilihan. Ia mesti buang imej rasuah yang ada padanya. Ia mesti rehatkan pemimpin-pemimpinnya yang terlibat atau terpalit dengan rasuah. Najib dan Zahid mestilah berundur atau direhatkan.

“Diharapkan Majlis Tertinggi UMNO dan/atau Perhimpunan Agung UMNO 2021 yang dijadualkan pada 16 hingga 19 Mac 2022 ini akan dapat menyelesaikan isu ini sebelum PRN Johor dan PRU 15. Menunggu Perhimpunan Agung UMNO 2022 mungkin terlalu lewat.

“Untuk pulih semula UMNO perlu membersihkan dirinya daripada pemimpin-pemimpin yang terlibat atau terpalit dengan rasuah dan penyalahgunaan kuasa. Mereka hendaklah berundur atau disingkir. Terus terang saya telah menyebut nama Najib dan Zahid,” katanya.

Artikel penuh di ruang RENCANA


Denda RUU antimerokok turun daripada RM5,000 kepada RM500

Menteri Kesihatan Khairy Jamaluddin bersetuju meminda empat fasal dalam Rang Undang-undang (RUU) Hasil Tembakau dan Kawalan Merokok 2022 yang dibahaskan di Dewan Rakyat hari ini (1 Ogos 2022).

Beliau berkata keputusan untuk meminda RUU digelar ‘generasi terakhir merokok’ (GEG) – dibuat selepas perbincangan dengan Jawatankuasa Pilihan Khas bipartisan mengenai Wanita, Hal Ehwal Kanak-Kanak dan Pembangunan Sosial, serta Dr Kelvin Yii (PH-Bandar Kuching) yang merupakan Pengerusi Jawatankuasa Pilihan Khas Kesihatan, Sains dan Inovasi.

Khairy melalui Twitter petang tadi menyatakan bahawa beliau telah bersetuju untuk mengurangkan denda standard untuk generasi itu daripada RM5,000 kepada RM500.

Beliau juga berkata khidmat masyarakat akan ditambah sebagai pilihan ganti denda (seperti yang ditetapkan oleh mahkamah).

Beliau menambah bahawa tidak akan ada pemeriksaan badan bagi sesiapa di bawah umur 18 tahun dan tiada hukuman untuk pemilikan bagi semua kesalahan berkaitan.

“Dengan ini, majoriti cadangan oleh kedua-dua pihak telah dimasukkan sebagai pindaan ke dalam RUU,” katanya.

RUU Hasil Tembakau dan Kawalan Merokok 2022 mencadangkan untuk mengharamkan merokok, membeli atau memiliki rokok dan produk tembakau bagi mereka yang lahir pada tahun 2007 dan seterusnya. Larangan itu dijadualkan berkuat kuasa pada 2025.

Perbincangan mengenai potensi penyalahgunaan kuasa yang dibenarkan oleh RUU telah dibahaskan dengan hebat oleh rakyat Malaysia kerana peruntukannya membenarkan pihak berkuasa melakukan penggeledahan tanpa waran di dalam premis dan juga individu.

RUU berkenaan juga dianggap penting kerana melibatkan soal kesihatan rakyat khususnya generasi yang lahir pada 1 Januari 2007 dan seterusnya kerana ada peruntukan melarang individu membeli, merokok dan memiliki produk tembakau atau peranti merokok.

Awalnya RUU itu menetapkan mereka yang didapati bersalah boleh didenda tidak melebihi RM5,000.

Sejumlah dua juta nyawa mampu diselamatkan daripada kematian serta keilatan disebabkan penyakit berkaitan aktiviti merokok dalam tempoh sehingga 2040 sekiranya RUU tersebut berkuat kuasa.


PKP 3.0 tidak ketat supaya rakyat tidak susah: Ismail Sabri

Kerajaan mengambil berat kesusahan rakyat yang dihadapi semasa perintah kawalan pergerakan (PKP) 1.0 sebelum ini, oleh sedemikian pelaksanaan PKP 3.0 yang dilaksanakan kali ini dilonggarkan sedikit bagi mengelak pendapatan rakyat terjejas, kata Datuk Seri Ismail Sabri Yaakob.

Menteri Kanan (Kluster Keselamatan) itu berkata kerajaan cuba mengimbangi keperluan kesihatan dan kehidupan rakyat, bagaimanapun tidak menafikan sukar bagi kerajaan untuk memuaskan hati semua pihak susulan pengumuman PKP 3.0 semalam.

“Bila kita umumkan PKP 3.0 semalam ada juga yang marah kenapa kita tidak buat seperti 1.0 (yang ketat), tapi bila kita buat PKP 1.0 orang ramai pun marah. Tentunya kita tidak boleh nak puaskan hati semua orang.

“Apabila kita tutup semua sektor ekonomi, paling terjejas adalah kumpulan peniaga kecil yang tidak mampu meneruskan hidup, kerana kita menutup peluang perniagaan mereka,” katanya dipetik Bernama semasa sidang media bersama Ketua Pengarah Kesihatan Tan Sri Dr Noor Hisham Abdullah hari ini.

Semalam, Perdana Menteri Tan Sri Muhyiddin Yassin mengumumkan Malaysia sekali lagi melaksanakan PKP di seluruh negara bermula Rabu hingga 7 Jun, sebagai usaha untuk membendung penularan wabak Covid-19 yang semakin meningkat.

Sepanjang tempoh PKP kali ini, semua sektor ekonomi dibenarkan beroperasi dan SOP terperinci bagi semua larangan serta arahan, akan diumumkan oleh Majlis Keselamatan Negara (MKN).

Ismail menjelaskan, mesyuarat teknikal MKN hari ini menetapkan bahawa prosedur operasi standard (SOP) PKP, akan diguna pakai di seluruh negara termasuk di kawasan yang sedang dikenakan PKP bersyarat (PKPB), PKP diperketatkan (PKPD) dan PKP pemulihan (PKPP) bagi mengelak sebarang kekeliruan.

Katanya maklumat lanjut mengenai SOP PKP, boleh diakses di laman sesawang setiap kementerian yang berkaitan serta laman sesawang MKN.


Persatuan perniagaan Malaysia tolak PKP penuh

Persatuan perniagaan Malaysia mendakwa mereka akan lebih menderita dari segi kewangan, sementara dua juta pekerja akan hilang pekerjaan, jika kerajaan melaksanakan Perintah Kawalan Pergerakan (PKP) penuh sebagaimana pada Mac tahun lalu.

Persatuan itu juga mendakwa sudah melakukan kaji selidik yang mendapati PKP penuh akan memberi kesan ketara kepada pemulihan ekonomi kerana kira-kira 40 peratus perusahaan kecil dan sederhana (PKS) sudah menderita dan 37.7 peratus akan menutup operasi mereka selamanya.

Namun, semua persatuan berkenaan sebaliknya menggesa prosedur operasi standard (SOP) yang lebih ketat dilaksanakan bagi membendung gelombang terbaru Covid-19.

Presiden Persatuan PKS, Datuk Michael Kang yang memetik kaji selidik berkata jika langkah yang sama diambil ketika PKP 1.0 dilaksanakan bagi PKP 3.0, lebih daripada 40 peratus PKS akan mengalami masalah kewangan yang teruk dan dua juta kehilangan pekerjaan.

Terdahulu, bekas Perdana Menteri, Tun Dr Mahathir Mohamad mencadangkan kerajaan melaksanakan PKP penuh sebulan jika mahu melihat penularan dan jangkitan Covid-19 dikekang, tetapi semua kos hendaklah ditanggung oleh pemerintah.

Presiden Kebangsaan Dewan Perniagaan dan Industri Antarabangsa Malaysia (MICCI), Datuk Tan Cheng Kiat pula berkata pengalaman dan pelajaran daripada PKP 1.0 menunjukkan walaupun keluk semakin mereda, kehancuran terhadap ekonomi hampir tidak dapat dipulihkan.

Memetik laporan Bernama, beliau dilaporkan mendakwa pelaksanaan SOP yang tidak jelas dan penguatkuasaan secara sembarangan telah menjejaskan perniagaan.

Semalam, Malaysia mencatatkan jumlah harian tertinggi kes iaitu 6,075, melonjakkan jumlah kes aktif kepada 47,340, sekali gus menyarankan sekatan pergerakan sepenuhnya di dalam negara, terutama di Selangor.

Sementara itu, Presiden Persatuan Pengeluar Peralatan Komponen Automotif Malaysia (MACPMA), Peter Lim pula mendakwa penutupan selama empat minggu seperti yang dialami ketika PKP 1.0 tahun lalu menyebabkan kerugian sebanyak RM1.15 bilion daripada penjualan eksport sahaja.

“Oleh itu, kami tidak boleh berdepan dengan satu lagi sekatan sepenuhnya,” katanya dalam satu kenyataan.

Industri berkenaan pada masa ini menggajikan kira-kira 250,000 pekerja, termasuk profesional seperti jurutera, pereka dan penganalisis data.

“Kira-kira 70 peratus ahli kami terdiri daripada PKS dan lebih daripada 30 peratus adalah pengeksport.

“Pengeksport kami perlu meneruskan operasi kerana akibat daripada penutupan operasi sepenuhnya akan memberi kesan yang sangat buruk kepada perniagaan dan ekonomi. Banyak pengeluar alat ganti automotif bergantung pada perniagaan eksport, ” jelas beliau.

Persekutuan Pekilang-pekilang Malaysia (FMM) turut mendesak kerajaan untuk tidak melaksanakan sebarang bentuk penutupan secara menyeluruh, baik di seluruh negara mahupun di negeri-negeri dengan kadar jangkitan tinggi seperti Selangor.

“Teruskan dengan model PKP 2.0 untuk membolehkan sektor ekonomi beroperasi tetapi terapkan SOP yang lebih ketat untuk menurunkan kadar jangkitan dengan cepat,” kata presidennya, Tan Sri Soh Thian Lai.

Beliau turut mencadangkan sekatan yang lebih ketat terhadap mobiliti dan arahan kekal di rumah; penjadualan semula giliran kerja di kilang dengan mengurangkan pekerja beroperasi berdasarkan penilaian individu syarikat; dan amalan kerja dari rumah (WFH) sepenuhnya untuk syarikat yang mampu dan mempunyai kemudahan sokongan yang diperlukan untuk berbuat demikian.

“Teruskan dengan bantuan yang diperlukan termasuk bantuan kewangan seperti moratorium pinjaman, program subsidi upah, bantuan pembiayaan, pengurangan kos perniagaan seperti kos utiliti, sumbangan berkanun, kadar pembiayaan dan lain-lain untuk membantu industri yang terjejas teruk oleh PKP 3.0 dan Covid-19,” katanya.

Seperti FMM, Majlis Industri Kimia Malaysia (CICM) juga meminta kerajaan mempercepat proses vaksinasi untuk masyarakat umum dan pelaksanaan program imunisasi nasional untuk sektor ekonomi mencapai imuniti kawanan.

CICM mencadangkan syarikat yang berintensifkan tenaga kerja dan pekerjaan dalam kurang daripada jarak selamat satu meter harus melakukan ujian swab ke atas pekerja masing-masing setiap dua minggu sebelum membenarkan mereka memasuki premis.

Persatuan Industri Perubatan Malaysia (AMMI) sebaliknya menyatakan pihaknya berharap kerajaan memberi keutamaan kepada semua pihak yang berkepentingan dalam ekosistem hospital untuk vaksinasi, termasuk wakil klinikal dan juruteknik dalam lingkungan tenaga kerja industri peranti perubatan dan mereka yang penting dalam rantaian bekalan pembuatan alat peranti perubatan.

AMMI percaya bahawa dengan kerjasama yang kuat antara kerajaan dan sektor swasta, negara akan dapat bertahan dalam mengharungi krisis ini.


Pekerja kontrak ke tali gantung selepas didapati bersalah edar dadah

Seorang pekerja kontrak dijatuhi hukuman gantung sampai mati oleh Mahkamah Tinggi Muar hari ini selepas didapati bersalah mengedar 183.14 gram dadah jenis methamphetamine, empat tahun lepas.

Hakim Datuk Abu Bakar Katar menjatuhkan hukuman itu ke atas Loo Yong Heng, 44, selepas mendapati pihak pembelaan gagal menimbulkan keraguan munasabah pada akhir kes pembelaan, lapor Bernama.

Mengikut pertuduhan, Loo didakwa mengedar dadah itu di sebuah rumah di Jalan Bukit Kontang, Tangkak, pada 10.30 pagi, 13 Feb 2018 mengikut Seksyen 39B(1)(a) Akta Dadah Berbahaya (ADB) 1952 dan boleh dihukum mengikut Seksyen 39B(2) akta sama, yang memperuntukkan hukuman gantung sampai mati jika sabit kesalahan.

Tertuduh turut didapati bersalah bagi lima pertuduhan memiliki pelbagai jenis dadah berbahaya di lokasi, masa dan tarikh yang sama mengikut Seksyen 12(2) ADB 1952 dan boleh dihukum di bawah Seksyen 12(3) akta sama yang jika disabitkan kesalahan boleh didenda sehingga RM100,000 atau penjara maksimum lima tahun atau kedua-duanya.

Bagi lima kesalahan itu, mahkamah menjatuhkan hukuman penjara dua tahun bagi setiap pertuduhan dan memerintahkan hukuman berjalan serentak dari tarikh jatuh hukum.

Sepuluh saksi pendakwaan dan seorang saksi pembelaan iaitu tertuduh memberi keterangan sepanjang perbicaraan yang berlangsung sejak 2018.

Pendakwaan dikendalikan Timbalan Pendakwa Raya Muhammad Azfar Mahmod manakala Loo diwakili peguam Lim Chon Sin.


Enam ADUN Bersatu Kedah tepis spekulasi bakal tarik sokongan

Kerajaan Perikatan Nasional (PN) Kedah yang diketuai PAS menerima sokongan tidak berbelah-bahagi enam Ahli Dewan Undangan Negeri (ADUN) Bersatu kepada Menteri Besar Datuk Seri Muhammad Sanusi Md Nor selepas Dewan Undangan Negeri (DUN) Kedah tidak dibubarkan.

ADUN Guar Chempedak Datuk Dr Ku Abd Rahman Ku Ismail menepis spekulasi yang mendakwa kerajaan PN Kedah akan goyah selepas ADUN Sungai Tiang, Datuk Suraya Yaacob meletakkan jawatan sebagai ahli Exco negeri pada Khamis.

“Saya yakin tiada ADUN Bersatu yang akan menyokong sebarang usaha mahupun desakan agar Dewan Undangan Negeri (DUN) Kedah dibubarkan, susulan peletakan jawatan ADUN UMNO itu.

“Kedudukan kami dalam kerajaan negeri juga tidak berubah dan kerajaan PN Kedah masih stabil,” katanya hari ini (14 Oktober 2022).

Menurutnya, semua enam ADUN Bersatu di Kedah tidak terpengaruh dengan sebarang anasir yang boleh menggugat kestabilan politik di negeri ini dan akan meneruskan tugas masing-masing sehingga DUN Kedah dibubarkan.

“Kita tidak perlu terlalu banyak politiking. Tumpuan harus diberikan kepada kesejahteraan rakyat dan pembangunan negeri,” katanya menurut Sinar.

Selain Ku Abd Rahman, lima lagi ADUN ialah Mohd Firdaus Ahmad (Kuah); Datuk Halimaton Shaadiah Saad (Bukit Kayu Hitam); Datuk Juhari Bulat (Ayer Hangat); Azman Nasrudin (Lunas); dan Dr Robert Ling Kui Ee (Sidam).

Daripada enam ADUN Bersatu, lima merupakan Exco kerajaan negeri dan seorang merupakan Speaker DUN Kedah.

Pada Khamis, Presiden PAS Tan Sri Abdul Hadi Awang mengumumkan mesyuarat Jawatankuasa Kerja PAS Pusat memutuskan untuk terus memperkukuhkan kerjasama dalam PN untuk menghadapi PRU-15 selain mengekalkan pendirian untuk tidak membubarkan DUN Kelantan, Terengganu dan Kedah.

Berikutan itu, Suraya yang merupakan Ketua Penerangan UMNO Kedah melepaskan jawatan Exco dalam kerajaan PN Kedah setelah PAS menyatakan pendirian menolak kerjasama dengan UMNO pada PRU-15 akan datang.

Ia menimbulkan spekulasi kononnya enam ADUN Bersatu didakwa akan berpakat dengan dua ADUN UMNO untuk menarik sokongan terhadap kerajaan negeri sedia ada bagi mendesak DUN Kedah dibubarkan.

DUN Kedah mengandungi 15 kerusi dimiliki PAS; enam (Bersatu), lima (PKR); empat (AMANAH); dan masing-masing dua (DAP, Pejuang dan UMNO).

Sementara Mohd Firdaus menyatakan kekal setia bersama Bersatu bagi mengukuhkan pentadbiran di peringkat negeri mahupun Persekutuan.

“Pembangkang mempunyai 11 kerusi, selain dua milik UMNO dan dua lagi Pejuang. Walaupun dua ADUN UMNO menarik sokongan dan keluar daripada PN Kedah atau sokong blok pembangkang sekalipun masih lagi tidak gugat kestabilan kerajaan negeri.

“Ini kerana PN masih memiliki majoriti untuk tadbir Kedah dengan 21 kerusi,” katanya.


Kes baharu, kematian akibat Covid-19 di Thailand terus melonjak

Thailand hari ini mencatatkan lagi rekod tertinggi jangkitan dan kematian baharu berkaitan Covid-19 menjadikan keseluruhan kes di negara itu kepada 736,522 kes dan 6,066 kematian sejak awal tahun lalu.

Data terbaharu Pasukan Petugas Khas Covid-19 Thailand menunjukkan dalam tempoh 24 jam lalu,21,838 jangkitan baharu dikesan di seluruh negara, manakala 212 pesakit meninggal dunia – kedua-duanya jumlah harian tertinggi setakat ini.

Jumlah harian tertinggi yang direkodkan sebelum ini adalah pada Jumaat sebanyak 21,379 jangkitan dan 191 kematian.

Kira-kira 60 peratus daripada kes baharu di negara itu dilaporkan dari luar Bangkok – wilayah yang sebelum ini dikategorikan sebagai titik panas Covid-19 di Thailand.

Sejak beberapa minggu lalu, varian Delta menular dengan pantas di seluruh wilayah di Thailand, dengan 80 peratus daripada jangkitan baharu disebabkan varian yang mula-mula dikesan di India itu.

Hampir 100,000 pesakit Covid-19 di Bangkok kini menjalani kuarantin kendiri di rumah masing-masing, tatkala jumlah jangkitan akibat penularan varian Delta terus meningkat.

Penolong Jurucakap Pusat Penyelarasan Situasi Covid-19 Thailand (CCSA), Dr Apisamai Srirangson berkata jumlah pesakit yang menjalani kuarantin kendiri di rumah di Bangkok hampir mencapai 100,000 semalam. – Agensi


Saya percaya dia boleh laksana tugas, kata PM isu lantik Kamarul Zaman

Perdana Menteri Datuk Seri Ismail Sabri Yaakob hari ini menegaskan bahawa pegawai khasnya iaitu Dr Kamarul Zaman Yusoff memiliki pengalaman dan kepakaran yang diperlukan untuk menyandang jawatan itu.

Beliau berkata pihaknya percaya penganalisis politik itu mampu melaksanakan tugasan dengan baik.

“Dia seorang yang berpengalaman dari segi kepakaran dalam bidang yang kita beri… Saya percaya dia boleh laksanakan tugas sebagai pegawai khas dalam soal dasar.

“Saya pun pilih orang yang saya fikir layak, jadi kalau parti lain memikirkan tidak layak, tidak bermakna (saya) perlu ikut apa yang disebut parti-parti lain, kita telah buat penilaian,” katanya seperti dilapor Bernama.

Beliau mengulas pelantikan Kamarul Zaman sebagai pegawai khasnya ketika ditemui pemberita selepas meraikan Majlis Aidilfitri Badan Perhubungan UMNO Negeri di Terengganu Equestrian Resort di Kuala Terengganu hari ini.

Beberapa portal hari ini membangkitkan isu mengenai pelantikan pensyarah kanan di Pusat Kajian Antarabangsa Universiti Utara Malaysia itu sebagai Pegawai Khas Perdana Menteri walaupun beliau telah memegang jawatan tersebut sejak Disember tahun lepas.

Terdahulu, Kamarul Zaman, mengesahkan beliau telah menjadi pegawai khas sejak Disember tahun lalu tetapi enggan menonjolkan diri.

“Saya sengaja tidak menghebahkannya, saya lebih suka bekerja dalam diam. Saya bukan seorang yang kejar publisiti, sebaliknya memilih untuk low profile dan bekerja di belakang tabir,” katanya memetik laporan Mkini.

Kamarul Zaman berkata beliau dicadangkan kepada Pejabat Perdana Menteri oleh Universiti Utara Malaysia (UUM), di mana dia bertugas sebagai pensyarah kanan.


Anggota bomba rebah ketika bantu mangsa banjir meninggal dunia

Anggota bomba dari Balai Bomba dan Penyelamat (BBP) Melaka Tengah yang tidak sedarkan diri selepas dibawa arus deras di Kampung Sungai Putat, meninggal dunia, awal pagi ini.

Pengarah Jabatan Bomba dan Penyelamat Malaysia (JBPM) Melaka, Penolong Pesuruhjaya Bomba Abu Bakar Katain berkata, anggota terbabit Pegawai Bomba Kanan (PBK) II, Mohd Diya Che Jusoh, 46, disahkan meninggal ketika menerima rawatan di Zon Merah, Jabatan Kecemasan dan Trauma Hospital Melaka.

“Allahyarham disahkan meninggal dunia pada jam 3.11 pagi tadi oleh pegawai perubatan.

“Jenazahnya akan dikebumikan di Tanah Perkuburan Masjid An-Nur Krubong, kira-kira 10 pagi nanti,” katanya lapor Berita Harian.

Media sebelum ini melaporkan, anggota bomba dari Balai Bomba dan Penyelamat (BBP) Melaka Tengah yang tidak sedarkan diri selepas dibawa arus deras ketika membantu mangsa banjir kini bergantung dengan alat bantuan pernafasan.

Beliau berkata, ketika kejadian anggota berkenaan dipercayai hilang pertimbangan susulan arus deras ketika memasang tali untuk menyelamatkan mangsa banjir.

Kejadian menimpa mangsa turut mendapat perhatian Perdana Menteri, Datuk Seri Ismail Sabri Yaakob yang mengajak Keluarga Malaysia bersama-sama mendoakan Mohd Diya kembali pulih selepas tidak sedarkan diri akibat ditimpa kemalangan sewaktu menjalankan operasi menyelamat mangsa banjir, petang semalam.


Cadangan PMX cagar KWSP membimbangkan kesatuan bank, faedah mungkin tinggi

Pencarum berkemungkinan kadar faedah tinggi jika cadangan cagaran caruman Kumpulan Wang Simpanan Pekerja (KWSP) dilaksanakan seperti diumumkan Datuk Seri Anwar Ibrahim.

Kesatuan Pekerja Bank Sarawak (SBEU) bimbang dengan cadangan dibuat Perdana Menteri semalam yang dibuat tanpa penelitian sewajarnya selain institusi kewangan belum pasti sanggup mengeluarkan pinjaman kepada pencarum KWSP.

Ketua Pegawai Eksekutifnya, Andrew Lo berkata skim caruman KWSP dilindungi Akta KWSP antara lain melindungi dana itu daripada kebankrapan, jika pencarum tidak mampu membayar hutang.

“Adakah bank bersedia memberi pinjam kepada mereka yang mahu menjadikan caruman mereka sebagai cagaran?

“Memandangkan skim (cagaran) itu dikatakan bagi golongan terdesak bagi mendapatkan pinjaman, bukankah meletakkan mereka pada kedudukan paling berisiko tidak dapat melunaskan hutang?” katanya dalam kenyataan.

Semalam, Anwar yang juga Menteri Kewangan ketika menggulung perbahasan Belanjawan 2023 di Dewan Rakyat, berkata kerajaan akan memperkenalkan kaedah membolehkan pencarum KWSP menggunakan wang caruman mereka sebagai cagaran kepada bank bagi tujuan pembiayaan.

Kaedah itu boleh ditawarkan kepada pencarum KWSP yang terdesak untuk mendapatkan pinjaman kewangan dengan cagaran daripada agensi terbabit.

“Pada prinsipnya, saya tidak setuju pengeluaran khas dana simpanan persaraan rakyat.

“Bagaimanapun, saya akan pastikan KWSP memberikan ruang bagi pencarum yang mempunyai wang dan dalam keadaan terdesak untuk pinjam daripada bank dengan kolateral atau jaminan cagaran daripada wang KWSP,” katanya menurut Bernama.

Mengulas lanjut Lo berkata, pencarum juga dijangka dikenakan kadar faedah tinggi, melebihi kadar dividen KWSP sendiri.

“Jadi, pencarum berdepan pula kedudukan buruk kewangan mereka,” katanya.

“Selain itu, kadar hutang isi rumah sudah mencapai tahap membimbangkan”.

Beliau berkata, sebahagian besar pendapatan sudah diperuntukkan bagi melunaskan komitmen bulanan melibatkan rumah, kenderaan dan pinjaman lain.

Hari ini, KWSP dalam kenyataan berkata, pihaknya sedang menilai dan memperincikan pelaksanaan kemudahan penggunaan baki caruman dalam Akaun 2 ahlinya untuk dijadikan cagaran membuat pinjaman peribadi bagi mereka yang memerlukan bantuan tunai.

“KWSP ambil maklum perkembangan ini dan akan mempertimbangkan semua faktor relevan bagi memastikan pelaksanaan yang lancar. Maklumat lanjut mengenai pelaksanaan kemudahan ini akan diumumkan KWSP pada masa akan datang,” katanya.


Hakim arah Najib balik ke mahkamah selepas menghadap Agong

Datuk Seri Najib Razak diarah balik ke mahkamah pada 2.30 petang selepas selesai menghadap di Istana Negara bagi meneruskan prosiding perbicaraan kes 1Malaysia Development Berhad (1MDB) yang sedang berjalan.

Peguam Najib, Rahmat Hazlan terdahulu memberitahu Hakim Mahkamah Tinggi Datuk Collin Lawrence Sequerah bahawa anak guamnya, bersama-sama dengan 114 Ahli Parlimen Barisan Nasional dijadualkan bertemu dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk menyuarakan sokongan kepada Naib Presiden UMNO Datuk Seri Ismail Sabri Yaakob untuk jawatan perdana menteri.

“Kami tidak pasti pukul berapa anak guam saya dijadualkan menghadap Agong, tetapi beliau bertolak dari Pusat Dagangan Dunia (WTC) pada pukul 10.30 pagi. Saya diberitahu bahawa beliau kini sedang dalam mesyuarat di sana dan akan dipanggil menghadap pada bila-bila masa kerana sesi temuduga itu berlangsung seorang demi seorang,” kata Rahmat lapor Bernama.

Setelah mendengar penjelasan itu, hakim Sequerah yang kelihatan agak marah apabila mendapat tahu mengenai ketidakhadiran Najib menegaskan agar perbicaraan kes itu tetap diteruskan.

“Beliau (Najib) sepatutnya hadir ke sini terlebih dahulu. Mengikut laporan berita yang saya baca, pertemuan dengan Agong itu akan berlangsung secara berperingkat-peringkat.

“Prosiding sedang berjalan. Saya akan kembali dalam tempoh 10 minit dan saya ingin tahu secara tepat pukul berapa beliau akan menghadap Agong. Setelah selesai, beliau perlu kembali ke sini agar prosiding dapat diteruskan. Saya mungkin tidak akan berhenti (perbicaraan) pada pukul 4 petang hari ini, ” kata hakim Sequerah.

Setelah berehat seketika, Rahmat sekali lagi memberitahu mahkamah bahawa beliau akan mengemas kini mengenai keberadaan Najib setelah memperoleh maklumat terkini daripada pegawai-pegawai bekas perdana menteri itu.

Sebagai respons kepada perkara itu, hakim Sequerah menegur bahawa Najib perlu memberikan komitmen hadir pada waktu tertentu kerana prosiding perlu diteruskan pada pukul 2.30 petang.

“Tolong beritahu saya kerana saya tetap akan meneruskan perbicaraan, tidak kira apa yang terjadi. Maka bersedia untuk perbicaraan yang panjang, kerana kita telah membazikan banyak (masa).

“Kita semua mempunyai tugas untuk dilaksanakan, jika Agong titah beliau untuk menghadap, dan beliau perlu berada di sana, namun daripada apa yang saya fahami, beliau tidak perlu berada di sana sepanjang hari. Saya memerlukan penjelasan pukul berapa beliau dapat hadir, tempoh beliau perlu berada di sana (di Istana) dan ditemu memberikan pandangannya kepada Baginda dan kembali ke sini (untuk perbicaraan),” kata hakim.

Terdahulu, semua 114 Ahli-ahli Parlimen (MP) dijemput menghadap Yang di-Pertuan Agong hari ini bagi mengesahkan pendirian berhubung Surat Akuan (SD) yang diarah dihantar semalam selepas berakhir tempoh diberikan.

Jemputan tersebut dihantar kepada MP daripada Gabungan Parti Sarawak (GPS), Bersatu, UMNO, MCA, MIC, PAS, dan beberapa parti lain dan MP bebas.


Penyaluran bantuan wang ihsan diselaras PKOB Negeri: NADMA

Penyaluran Bantuan Wang Ihsan (BWI) akan diselaraskan di peringkat Pusat Kawalan Operasi Bencana (PKOB) Negeri dengan kerjasama Unit Penyelarasan Pelaksanaan (ICU), Jabatan Perdana Menteri.

Perkara itu diputuskan dalam Mesyuarat Pasukan Petugas Pengurusan Pasca Banjir dan Kesiapsiagaan Menghadapi Gelombang Kedua Bencana Banjir hari ini yang dipengerusikan Ketua Setiausaha Negara Tan Sri Mohd Zuki Ali dan Agensi Pengurusan Bencana Negara (NADMA) selaku urus setia, menurut laporan Bernama.

Pusat Kawalan Operasi Bencana Pusat (NDCC) NADMA dalam satu kenyataan hari ini memaklumkan penyaluran bantuan akan dilaksanakan melalui tiga kaedah iaitu sama ada menerusi serahan tunai di PKOB negeri, serahan tunai rumah ke rumah atau pemindahan secara dalam talian.

“BWI sebanyak RM1,000 kepada Ketua Isi Rumah (KIR) dan RM10,000 kepada waris mangsa bencana yang meninggal dunia telah disalurkan kepada pihak negeri dan sehingga hari ini peruntukan sebanyak RM34 juta telah disalurkan kepada negeri berdasarkan anggaran yang dibuat PKOB negeri-negeri terlibat,” menurut kenyataan itu.

NADMA berkata menurut amaran Ramalan Cuaca Signifikan 28 Dis hingga 3 Jan 2022 oleh Jabatan Meteorologi (MetMalaysia), Luruan Monsun yang sedang berlaku dijangka berterusan sehingga 3 Jan 2022.

Selain itu, ia berpotensi menyebabkan hujan berterusan di timur Sabah sehingga 2 Jan 2022 dan barat Sarawak dari 29 hingga 31 Dis ini.

“Angin kencang dan laut bergelora di perairan Pantai Timur Semenanjung, utara Sarawak dan Sabah diramal berterusan sehingga 2 Jan tahun depan.

Mesyuarat harian Pusat Kawalan Operasi Bencana (PKOB) Pusat bilangan 9 hari ini sekali lagi memberi peringatan berkaitan pengaktifan PKOB negeri-negeri yang dijangka terkesan,” katanya.


Bersatu sedia bincang dengan parti lain pastikan BN hadapi satu lawan satu

Parti Pribumi Bersatu Malaysia (Bersatu) bersedia untuk menjalinkan kerjasama dengan mana-mana parti politik bagi memastikan Barisan Nasional (BN) berdepan saingan satu lawan satu pada Pilihan Raya Umum ke-15 (PRU-15) akan datang.

Tanpa menamakan mana-mana parti, Presiden Bersatu Tan Sri Muhyiddin Yassin berkata ketika ini parti itu masih pada peringkat awal rundingan bagi menawarkan formula “menang-menang” antara mereka supaya dapat mencapai agenda berkenaan.

Muhyiddin yang juga Pengerusi Perikatan Nasional (PN) berkata persefahaman antara parti politik itu penting bagi mengelak perpecahan undi seperti yang berlaku pada Pilihan Raya Negeri (PRN) Melaka dan Johor sebelum ini, lapor Bernama.

“…dalam pertemuan awal (antara parti) sudah ada petanda yang agak memberangsangkan, mereka ada persediaan untuk berbincang cuma kita belum selesai lagi cara macam mana hendak bentuk satu persefahaman untuk mengelakkan pertembungan.

Kalau matlamat kita yang penting untuk negara, maka pimpinan parti lain seharusnya boleh berfikiran sama dan mereka sudah menunjukkan reaksi yang agak positif tapi belum lagi kita perhalusi untuk macam mana cara jalinan kerjasama itu hendak dilaksanakan,” katanya kepada pemberita selepas Majlis Iftar Bersatu di sini malam ini.

Jumaat lepas, Setiausaha Agung Pakatan Harapan (PH) Datuk Seri Saifuddin Nasution Ismail berkata gabungan itu bersedia untuk berunding dan berbincang dengan mana-mana parti politik untuk bekerjasama dalam menghadapi PRU ke-15.

Beliau berkata demikian ketika diminta mengulas mengenai kenyataan Timbalan Presiden Parti Amanah Negara (Amanah) Datuk Seri Salahuddin Ayub yang menggesa kepimpinan PH untuk tidak terus menutup ruang perbincangan bersama semua parti politik blok pembangkang menjelang PRU15.

Bagaimanapun, Setiausaha Agung DAP Anthony Loke berkata isu kerjasama antara PH dengan PN tidak sepatutnya timbul memandangkan PN masih sebahagian daripada blok kerajaan.


KJ nasihat ahli UMNO jangan pilih ‘tukang angguk’, tapi yang berani

Bekas Ketua Pemuda UMNO, Khairy Jamaluddin mengingatkan bekas rakan seperjuangannya supaya tidak memilih ‘pak turut’ atau ‘tukang angguk’ dalam pemilihan parti itu akan datang.

Sebaliknya kata beliau, mereka mesti memilih calon terbaik yang berani membawa suara akar umbi yang mungkin tidak sehaluan dengan pucuk pimpinan.

Menurutnya penting bagi ahli parti memilih calon berani bersuara dan tidak akan menjadi ‘pak turut’ atau ‘tukang angguk’ dengan hanya sekadar mengikut rentak sahaja.

“Jawatan naib presiden dan mungkin pembentukan Majlis Tertinggi ini boleh mencerminkan harapan bahawa ada usaha untuk membawa pembaharuan, walaupun jawatan presiden dan timbalan presiden tidak dipertandingkan.

“Perwakilan boleh bangkit untuk menggunakan jawatan ini sebagai suatu ‘proxies’ untuk menyatakan sebenarnya ada sesuatu yang tidak betul dalam parti.

“Kita nak melihat calon yang boleh membawa suara dari akar umbi yang mungkin tidak sehaluan dengan pucuk pimpinan,” katanya dalam podcast “Keluar Sekejap bersama Shahril Hamdan” yang dimuat naik hari ini (9 Mac 2023).

Dalam pada itu, Shahril yang digantung keahlian parti selama enam tahun berkata, ahli UMNO tidak seharusnya mengundi calon yang akan memilih perjuangan mereka.

“Kami mahu calon yang berani bersuara serta mempunyai kredibiliti. Kami tidak mahu mereka yang memilih perjuangan hanya apabila merasakan ia selesa untuk mereka,” katanya menurut laporan FMT.

Dalam Perhimpunan Agung UMNO Januari lalu, parti itu meluluskan usul tiada pertandingan untuk jawatan presiden dan timbalan presiden pada pemilihan parti akan datang.

Mesyuarat perwakilan dan pemilihan jawatankuasa Wanita, Pemuda dan Puteri UMNO bahagian bersama pemilihan Exco Wanita, Pemuda dan Puteri UMNO Pusat bakal diadakan serentak 11 Mac ini.

Mesyuarat perwakilan dan pemilihan jawatankuasa UMNO bahagian bersama pemilihan ahli MKT UMNO pula akan diadakan 18 Mac ini.


RUU Insolvensi: Muhyiddin gesa kaedah pelepasan bersyarat yang lebih fleksibel

Kerajaan campuran digesa mencari mekanisma yang lebih fleksibel untuk membantu individu yang terperangkap dalam status kebankrapan, kata Tan Sri Muhyiddin Yassin.

Ahli Parlimen Pagoh itu semasa membahaskan Rang Undang-undang Insolvensi 2023 berkata penekanan khusus juga harus diberi oleh Kerajaan terhadap usaha membantu individu muflis untuk bangkit dan membina semula ekonomi.

“Saya juga menggesa agar diwujudkan kaedah pelepasan bersyarat yang lebih fleksibel untuk seseorang boleh dilepaskan dari status kebankrapan.

“Ini boleh dilakukan dengan syarat-syarat dan perjanjian tertentu agar lebih ramai individu dapat kembali membina kehidupan tanpa dibebani proses pelepasan status bankrap yang terlalu lama,” katanya di Dewan Rakyat hari ini.

Pengerusi Perikatan Nasional itu berkata semasa pentadbirannya sebelum ini, antara langkah yang diambil bagi membantu individu yang berdepan status bankrap adalah dengan menaikkan siling seseorang yang boleh dijatuhkan bankrap.

“Semasa Malaysia diuji dengan pandemik wabak Covid-19 yang memberikan kesan terhadap kehidupan seharian rakyat, Kerajaan Perikatan Nasional telah menggubal dan meluluskan satu akta baharu yang dinamakan “Akta Langkah-Langkah Sementara Bagi Mengurangkan Kesan Penyakit Koronavirus 2019 (Covid-19) 2020” [Akta 829] atau singkatnya Akta Covid-19.

“Akta tersebut telah diwartakan dan mula berkuatkuasa mulai 23 Oktober 2020. Kerajaan sewaktu di bawah kepimpinan saya telah memastikan banyak langkah diluluskan dalam Akta tersebut, di antara langkah yang signifikan ialah had ambang penghakiman yang membolehkan seseorang diisytiharkan bankrap dinaikkan daripada RM50,000 kepada RM100,000. Ini merujuk khususnya di bawah Seksyen 20 Akta Covid-19,” katanya lagi.

Mengambil kira situasi semasa selepas berlaku perubahan kerajaan, Muhyiddin meminta kerajaan menyatakan langkah-langkah yang diambil dalam melibatkan hutang melebihi RM50,000.

“Justeru, apakah perancangan khusus yang diambil oleh kerajaan terhadap kes kebankrapan melibatkan hutang melebihi RM50,000, memandangkan hanya sekitar 130,000 (50%) orang daripada 260,000 kes bankrap yang layak untuk mendapat pelepasan kebankrapan mereka?” soalnya.

Jelasnya lagi, jika dilihat dari segi ambang keberhutangan, sebahagian besar kes kebankrapan (64.8%) adalah antara RM100,000 hingga RM499,999, manakala 20.96% untuk ambang antara RM50,000 hingga RM99,999.

Menurut statistik Jabatan Insolvensi Malaysia antara tahun 2019-2023, orang Melayu mencatatkan kes bankrap tertinggi sebanyak 58.28%, manakala Cina (24.96%), India (7.91%) dan lain-lain (8.67%).

“Pada hakikatnya, kebankrapan adalah satu bentuk hukuman dan bukan satu skim pembayaran semula, maka sekiranya si Bankrap telah menjalani hukuman pada suatu tempoh tertentu yang sesuai dengan berkelakuan baik, maka seharusnya pelepasannya dari status kebankrapan disegera dan dipermudahkan, tanpa melihat pada nilai atau jumlah hutang am yang difailkan,” ujarnya lagi.

Muhyiddin juga menggesa kerajaan dapat mengambil langkah-langkah konkrit, segera dan pragmatik untuk mengatasi masalah insolvensi di kalangan rakyat.

“Dengan pendekatan yang komprehensif dan memfokuskan pada perlindungan dan pemulihan kewangan rakyat, diharapkan masalah ini dapat diatasi dengan lebih efektif,” katanya.


Sanusi nafi perkecil kaum wanita, orang luar tak faham dialek Kedah

Menteri Besar Kedah, Datuk Seri Muhammad Sanusi Md Nor menafikan telah memperkecilkan kaum wanita susulan menggunakan panggilan ‘betina’ terhadap calon wanita parti lawan bagi Parlimen Sik.

Ketika berucap pada Ceramah Perdana PRU-15 Parlimen Alor Setar malam tadi, beliau menjelaskan ucapannya itu dihakimi oleh orang yang tidak memahami dialek dan bahasa penduduk Sik sedangkan ia perkataan biasa digunakan di kawasan itu.

Katanya, di Sik mereka memanggil wanita sebagai ‘tino’ dan lelaki sebagai jantan.

“Depa habaq saya ini menghina wanita sebab saya kata ceramah di Sik, saya ceramah bahasa kampung. Orang Sik tak sebut ‘ayaq’, dia sebut ‘a’. tak sebut masa, depa sebut ‘periang’. Tahu tak? Ha hangpa tak tahu. Depa (pihak tuduh beliau hina wanita) pun tak tahu tapi depa buat macam tahu.

“Nak terjemah ceramah orang Sik, hangpa kena masukkan kaki hangpa dalam kasut orang Sik, baru boleh faham ceramah itu. Sebab saya ceramah di Sik, yang dengar itu semua orang Sik. Kalau di Sik ini, saya sebut wanita ke, perempuan ke, lelaki ke, orang gelak. Kami panggil ‘tino’, jantan saja.

“Saya kata calon ada tiga, satu jantan dari PN, dua lagi ‘tino’ dari PAN dan BN. Saya habaq (beritahu), orang Sik ini cari wakil rakyat dia tak kira periang (masa). Periang tu depa (orang yang tuduh) tak tahu dah. Periang itu masa atau waktu atau bahasa lain ‘time’. Kadang-kadang 3 pagi dia panggil wakil rakyat dia mai (datang). Saya tahu sebab saya wakil rakyat di Sik, saya ADUN di Jeneri, sampai la ni (sekarang),” katanya.

Sebelum ini, calon BN bagi Parlimen Pendang, Datuk Suraya Yaacob mempertikaikan ceramah Sanusi di Sik yang seolah-olah merendahkan martabat wanita yang akan bertanding di PRU-15.

Dalam klip video yang tersebar, Sanusi berkata calon wanita tidak mampu untuk melaksanakan tugas sebagai ahli Parlimen di kawasan tersebut  kerana geografinya serta tuntutan terhadap wakil rakyat di situ yang perlu ‘bekerja’ tanpa mengira masa.

Mengulas lanjut Sanusi berkata Suraya sewajarnya belajar bahasa Kedah terlebih dahulu sebelum menghakimi ceramah yang menggunakan dialek negeri itu.

“Calon BN Pendang kata saya merendahkan martabat wanita kerana panggil calon parti lain itu betina. Saya bukan kata betina, saya kata ‘tino’. Lain tau. Dia (Suraya) seolah-olah cuba menggambarkan saya ini menjalangkan calon itu. Bukan.

“Dia ini pun bukan orang Pendang, orang KL (Kuala Lumpur). Dia ini jadi wakil rakyat di Kedah tapi cakap Kolumpo (Kuala Lumpur). Saya tak boleh (dengar), saya tak boleh (dengar). Dia kata patut sebut wanita atau perempuan. Dia tak tahu kalau dia sebut di Sik orang gelak guling.

“Jadi tak usahlah ambil kesempatan macam itu. Saya minta dia pakai kasut orang Sik dulu sebelum dia pakai kasut saya untuk hakimi ceramah saya. Saya minta dia betulkan lidah dia dulu. Cakap Kedah pun tak lepas lagi, nak pergi Sik macam mana,” katanya.

Dalam ceramah berasingan, Sanusi sempat bergurau berasa susah hati apabila calon Parlimen Permatang Pauh, Nurul Izzah Anwar turut mengulas soal kenyataannya yang disensasikan itu.

“Orang Kolumpo, NGO termasuklah adindaku Nurul Izzah pun ulas juga. H ini yang kanda susah hati ni. Kalau puak lain ulas tak apa, adinda dok ulas, kanda susah hatilah.

“Kanda bukan kata kat (pada) dinda, kanda cakap (cara) kampung kanda. Kampung kanda cakap macam itu nak buat bagaimana. Perempuan tidak disebut perempuan, disebut ‘tino’, lelaki disebut jantan. Sudah begitu nak buat macam mana,” katanya.

Tambahnya, beliau tidak pernah berniat untuk memperkecilkan kemampuan dan peranan wanita di negara ini.

“Yang mengaji (belajar) pandai sekarang ini di universiti, semuanya perempuan. Yang rajin baca buku, semuanya perempuan. Saya masuk perpustakaan dua tiga bulan lepas, semua dalam itu budak perempuan baca buku,” katanya.

Parlimen Sik menyaksikan pertandingan tiga penjuru antara calon PN, Ahmad Tarmizi Sulaiman, calon PH, Datuk Latipah Md Yatim dan Maizatulakmam Othman @ Ibrahim (BN)


Bagaimana nak percaya Presiden yang berkali-kali menipu? soal KJ

Bekas Ketua Pemuda UMNO, Khairy Jamaluddin sangsi untuk memberi kepercayaan kepada Presiden, Datuk Seri Ahmad Zahid Hamidi selepas berkali-kali menipu dan kini bertindak pula menarik sokongan terhadap kerajaan Perikatan Nasional (PN).

Khairy Jamaluddin berkata timbul keraguan untuk mempercayai tindakan Zahid, malah beberapa keputusan yang dibuatnya seakan tidak ada hala tuju dan lebih teruk lagi sanggup menipu Yang di-Pertuan Agong menerusi sepucuk surat sebelum ini yang mendakwa semua Ahli Parlimen (MP) UMNO memberi sokongan untuk melantik Ketua Pembangkang Datuk Seri Anwar Ibrahim sebagai Perdana Menteri.

“Saya ada masalah kepercayaan terhadap Presiden UMNO. Oktober lalu, beliau (Zahid) utuskan satu surat kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, atas nama Presiden UMNO yang menyatakan semua Ahli Parlimen beri sokongan pada Datuk Seri Anwar Ibrahim sebagai Perdana Menteri.

“Sedangkan saya tidak pernah dirujuk, ditanya oleh Presiden dan jauh sekali saya beri kebenaran pada beliau guna nama saya. Ini yang pertama babitkan masalah kepercayaan,” katanya merujuk kepada surat yang dihantar Zahid dan Datuk Seri Najib Razak pada tahun lalu yang dibocorkan.

Bukan setakat itu, Zahid juga didakwa menipu sekali lagi berhubung klip audio tular dengan Anwar apabila pada mulanya mendakwa ia rakaman palsu tetapi akhirnya terbukti ia tulen.

“Keduanya, apabila apabila timbul rakaman perbualan Presiden dengan Ketua Pembangkang, Datuk Seri Anwar Ibrahim, namun perkara itu dinafikannya dan maklum nak buat laporan polis. Bagaimanapun, selepas itu beliau mengaku pula rakaman itu adalah tulen,” katanya lagi.

Ujarnya, kini Zahid sekali lagi cuba menipu Ahli Parlimen UMNO apabila mendakwa keputusan yang diumumkan baru-baru ini untuk menarik sokongan terhadap kerajaan PN dibuat secara sebulat suara dalam Majlis Tertinggi (MT) walhal MP UMNO pula berbeza pandangan dengan ketetapan yang diputuskan.

“Bagaimana saya nak percaya Presiden macam ini apatah lagi mengenai keputusan baru ini yang didakwa dicapai secara sebulat suara dalam Majlis Tertinggi, sedangkan ada Ahli Parlimen yang terdiri daripada Ahli Majli Tertinggi yang membuat keputusan berbeza dengan MT,” katanya lagi.

Zahid kini berdepan krisis kepercayaan selepas 31 MP UMNO dan Barisan Nasional (BN) mengumumkan untuk terus menyokong kerajaan PN, ia pendirian berbeza dengan yang diputuskan oleh MT UMNO pada Selasa lepas.


Tajuddin hanya layak menjaga kubur

Hentaman dan kritikan terhadap cara pengendalian sidang media bekas Pengerusi Prasarana Malaysia Berhad (Prasarana) Datuk Seri Tajuddin Abdul Rahman susulan insiden kemalangan tren Laluan Kelana Jaya yang mencetuskan kontroversi baru-baru ini, turut menarik kecaman panas daripada pengacara sensasi Azwan Ali.

Azwan Ali atau lebih dikenali sebagai Diva AA menyifatkan Ahli Parlimen Pasir Salak itu, tidak profesional dan telah memalukan Malaysia di mata dunia.

Menurutnya, Kementerian Kewangan telah melakukan tindakan bijak dengan segera memecatnya daripada jawatan itu.

“Isu itu memang mendapat perhatian Diva AA dan i (saya) antara berbilion rakyat yang menghencap si bekas pengerusi itu.

“Bukan hanya daripada mulut i,rakyat yang marah tentang isu itu tak sampai beberapa jam ramai rakyat yang memberi tepukan gemuruh atas pemecatan itu, tindakan segera untuk kes-kes sedemikian memang Diva AA puji tak tahu siapa punya keputusan (memecat) tapi seharusnya mendapat penghormatan,” katanya kepada Agenda Daily.

Semalam, Kementerian Kewangan memecat Ahli Parlimen Pasir Salak daripada jawatan Pengerusi Prasarana selepas tular tingkah laku tidak bersesuaian beliau dalam mengendalikan sidang media nahas dua tren Transit Aliran Ringan (LRT) di ibu negara pada Selasa.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Tajuddin juga didakwa membuat kenyataan kasar terhadap seorang wartawan asing dari China. Dengan reaksi air muka yang ditunjukkannya ketika memberi jawapan lucu yang menyakitkan terhadap soalan serius yang diajukan oleh wartawan itu.

Justeru katanya, semua pihak perlu mengambil pengajaran daripada insiden ini selain mencadangkan agar Tajuddin menjadi penjaga kubur setelah dipecat.

“Semua yang sayangkan bumi Malaysia kerana orang seperti ini tidak sepatutnya dibawa ke depan sebagai tokoh dan pengerusi dan sebagainya dan orang sedemikian juga tak layak pegang mikrofon untuk bercakap di depan wartawan.

“Itu pengajaran yang besar disini adalah fikir dulu boleh tak sebelum bercakap, dia amuk tak tentu pasal jadi bahasa diva dia hanya layak menjaga kubur,” katanya yang turut mengakui menonton cara Tajuddin mengendalikan sidang media berkenaan.


Malaysia antara 141 negara sokong resolusi PBB kutuk tindakan Russia

Hanya lima negara yang mengundi menentang resolusi Pertubuhan Bangsa-Bangsa Bersatu (PBB) mengutuk pencerobohan Russia ke atas Ukraine pada sidang tergempar Perhimpunan Agung PBB (UNGA), pada Rabu, 2 Mac 2022.

Sidang tergempar itu turut menggesa Russia segera menghentikan pencerobohan dengan undian 141 berbanding lima menentang, 35 berkecuali dan 13 tidak mengundi.

Negara yang menentang resolusi itu ialah Belarus, Eritrea, Korea Utara, Russia, dan Syria.

Dua belas negara yang tidak mengundi pula ialah Azerbaijan, Burkina Faso, Cameroon, Eswatini, Ethiopia, Guinea, Guinea-Bissau, Maghribi, Togo, Turkmenistan, Uzbekistan, dan Venezuela.

Sementara, 35 negara berkecuali ialah Algeria, Angola, Armenia, Bangladesh, Bolivia, Burundi, Republik Afrika Tengah, China, Congo, Cuba, El Salvador, Equatorial Guinea, India, Iran, Iraq, Kazakhstan, Kyrgyzstan, Laos, Madagascar, Mali, Mongolia, Mozambique, Namibia, Nicaragua, Pakistan, Senegal, Afrika Selatan, Sudan Selatan, Sri Lanka, Sudan, Tajikistan, Tanzania, Uganda, Vietnam, dan Zimbabwe.

Malaysia adalah antara negara yang menyokong resolusi itu bersama 141 yang lain.

Negara yang menyokong terdiri daripada Afghanistan, Albania, Andorra, Antigua-Barbuda, Argentina, Australia, Austria, Bahamas, Bahrain, Barbados, Belgium, Belize, Benin, Bhutan, Bosnia-Hercegovina, Botswana, Brazil, Britain, Brunei, Bulgaria, Cabo Verde (Cape Verde), Kemboja, Kanada, Chad, Chile, Colombia, Comoros, Costa Rica, Cote D’Ivoire (Ivory Coast), Croatia, Cyprus, dan Republik Czech.

Republik Demokratik Congo, Denmark, Djibouti, Dominica, Republik Dominican, Ecuador, Mesir, Estonia, Fiji, Finland, Perancis, Gabon, Gambia, Georgia, Jerman, Ghana, Greece, Grenada, Guatemala, Guyana, Haiti, Honduras, Hungary, Iceland, Indonesia, Ireland, Israel, Itali, Jamaica, Japan, dan Jordan.

Kenya, Kiribati, Kuwait, Latvia, Lubnan, Lesotho, Liberia, Libya, Liechtenstein, Lithuania, Luxembourg, Malawi, Malaysia, Maldives, Malta, Kepulauan Marshall, Mauritania, Mauritius, Mexico, Micronesia, Moldova, Monaco, Montenegro, Myanmar, Nauru, Nepal, Netherlands, New Zealand, Niger, Nigeria, North Macedonia, dan Norway.

Oman, Palau, Panama, Papua New Guinea, Paraguay, Peru, Filipina, Poland, Portugal, Qatar, Romania, Rwanda, Saint Kitts-Nevis, Saint Lucia, Saint Vincent-Grenadines, Samoa, San Marino, Sao Tome-Principe, Arab Saudi, Serbia, Seychelles, Sierra Leone, dan Singapura.

Slovakia, Slovenia, Kepulauan Solomon, Somalia, Korea Selatan, Sepanyol, Suriname, Sweden, Switzerland, Thailand, Timor-Leste, Tonga, Trinidad-Tobago, Tunisia, Turki, Tuvalu, Ukraine, Emiriah Arab Bersatu, Amerika Syarikat, Uruguay, Vanuatu, Yaman, dan Zambia.


Amanah NS kekal keputusan tak lepas kerusi DUN Lenggeng kepada UMNO

Parti Amanah Negeri Sembilan mahu kekal bertanding di kerusi Dewan Undangan Negeri (DUN) Lenggeng pada Pilihan Raya Negeri (PRN) bulan depan.

Kerusi DUN Enggeng juga diminta UMNO untuk mereka letak calon pada PRN Negeri Sembilan sebelum ini, bagaimanapun Parti Amanah enggan bertolak ansur melepaskan kerusi tradisi mereka itu.

Pengerusinya Datuk MK Ibrahim Abd Rahman berkata kerusi DUN Lenggeng yang telah dimenangi parti itu pada Pilihan Raya Umum ke-14 (PRU-14) harus dipertahankan bagi memastikan wujudnya keseimbangan dan keadilan dalam perwakilan rakyat di negeri ini.

Beliau berkata Mesyuarat Jawatankuasa Pimpinan Nasional parti itu pada 13 Julai lepas juga telah mengumumkan calon untuk semua kerusi yang akan ditandingi Amanah termasuk di DUN Lenggeng.

“Selagi belum diputuskan oleh Majlis Presiden (Majlis Presiden Pakatan Harapan), kita akan usaha sehabis baik untuk kekalkan kerusi berkenaan. Saya setiap hari berhubung dengan Presiden Amanah (Datuk Seri Mohamad Sabu) dan pimpinan atas memang senada dengan pendirian kita (pertahan DUN Lenggeng),” katanya pada sidang media di sini hari ini.

Justeru, beliau berharap Majlis Presiden Pakatan Harapan akan mempertimbangkan perkara tersebut sekali gus bersama-sama dengan keputusan yang dibuat oleh Amanah negeri.

Baru-baru ini, Timbalan Presiden UMNO Datuk Seri Mohamad Hasan dilaporkan berkata Barisan Nasional (BN) akan bertanding 17 kerusi DUN di negeri ini termasuk kerusi Lenggeng yang disandang oleh Amanah, namun MK Ibrahim terlebih dahulu mengumumkan parti itu kekal bertanding di DUN Lenggeng, Paroi dan Klawang.

Pada PRU-14, Pakatan Harapan menguasai 20 kerusi iaitu DAP dengan 11 kerusi, PKR (enam) dan Amanah (tiga), manakala BN pula memenangi 16 kerusi iaitu UMNO (15) dan MIC satu kerusi daripada keseluruhan 36 kawasan DUN di negeri itu.


Pendedahan pembabitan suami Zeti bukan perkara baharu, kata SPRM

Suruhanjaya Pencegahan Rasuah Malaysia (SPRM) menjelaskan pendedahan bekas Pengerusi Goldman Sachs Asia Tenggara, Tim Leissner di Mahkamah Amerika Syarikat dalam kes berkaitan dana 1Malaysia Development Bhd (1MDB) yang melibatkan Datuk Dr Tawfiq Ayman, bukan sesuatu yang baharu.

Malah, SPRM dalam satu kenyataan hari ini berkata bekas Peguam Negara Tan Sri Tommy Thomas pada hujung 2018 telah menyelaraskan siasatan SPRM dan polis berhubung pembabitan Tawfiq, yang juga suami bekas Gabenor Bank Negara, Tan Sri Dr Zeti Akhtar Aziz.

“Harus dijelaskan bahawa isu ini bukan sesuatu yang baharu. Bekas Peguam Negara pada hujung 2018 telah menyelaras koordinasi siasatan antara SPRM dan Polis Diraja Malaysia (PDRM) berhubung dengan kes ini.

“Menerusi koordinasi tersebut, fokus SPRM adalah untuk mengenal pasti serta mendapatkan semula dana terkait dengan kes 1MDB termasuk sejumlah AS$15.4 juta yang melibatkan akaun Cutting Edge Industries Ltd milik Tawfiq,” kata SPRM.

Menurut kenyataan itu lagi pada 19 November 2021 lalu, SPRM telah mengeluarkan kenyataan media mengesahkan pemulangan tersebut.

SPRM berkata fokus siasatan agensi itu dalam kes berkaitan 1MDB yang melibatkan Tawfiq adalah untuk mengenal pasti serta mendapatkan semula dana terkait dengan kes itu.

Kenyataan itu juga menjelaskan bahawa Pejabat Peguam Megara telah mengarahkan polis menumpukan kepada aspek kesalahan jenayah berhubung penerimaan wang tersebut ke dalam akaun milik Tawfiq di Singapura dan siasatan masih berjalan sehingga kini.

“Penyelarasan ini adalah untuk mengelakkan pertindihan dalam siasatan melibatkan pengumpulan bukti-bukti dan keterangan mereka yang terlibat serta sebagai kemudahan untuk berurusan bersama pihak Singapura yang memberi keutamaan kepada satu agensi penguat kuasa yang menjalankan siasatan kesalahan jenayah.

“Sehubungan itu, tidak timbul isu kegagalan mana-mana agensi penguat kuasa untuk mengesan, menyiasat dan mendakwa apa-apa kesalahan dalam transaksi kewangan tersebut seperti yang dibangkitkan oleh segelintir pihak,” kata SPRM


Polis buru 2 lelaki kencing merata

Polis Iskandar Puteri, Johor sedang memburu dua lelaki dipercayai kencing merata-rata di tempat awam, terutama di bawah pokok, berhampiran Kompleks Sultan Abu Bakar Tanjung Kupang.

Ketua Polis Daerah Iskandar Puteri Asisten Komisioner Rahmat Ariffin berkata berdasarkan gambar yang tular di media sosial kejadian itu dipercayai berlaku kira-kira jam 11 pagi kelmarin (Sabtu, 11 Jun).

Beliau berkata, semakan mendapati kejadian berkenaan berlaku di laluan masuk kenderaan ringan dari Singapura ke Malaysia, dengan tarikh terbabit pada hari hujung minggu.

“Kejadian (membuang air kecil) itu berlaku ketika waktu berlakunya kesesakan aliran lalu lintas kenderaan dari Singapura ke Malaysia.

“Jarak dari tempat tular ke tandas awam berdekatan sejauh kira-kira satu kilometer, iaitu sekiranya pemilik meninggalkan kenderaannya di bahu jalan dan berjalan kaki ke tandas awam akan menyebabkan kesesakan bertambah teruk,” katanya menurut BH hari ini.

Rahmat berkata, pelaku berkenaan sedang dikesan untuk diambil keterangan.

“Perbuatan itu adalah berkelakuan tidak senonoh di tempat awam mengikut Seksyen 14 Akta Kesalahan Kecil 1955, jika sabit kesalahan boleh dikenakan denda tidak melebihi RM100.

“Pemantauan akan dibuat dari semasa ke semasa supaya perkara seperti ini tidak akan berulang lagi,” katanya.

Gambar berkenaan tular di media sosial Facebook yang memaparkan dua lelaki sedang membuang air kecil di bawah pokok di lokasi berhampiran KSAB.


Turki ajak Malaysia beri tekanan henti kekejaman Israel

Presiden Turki, Recep Tayyip Erdogan telah menghubungi empat pemimpin negara Islam, termasuk Malaysia, mengajak negara-negara berkenaan bekerjasama dalam menghentikan ‘kekejian’ rejim Zionis Israel ke atas penduduk Palestin.

Erdogan dilaporkan menghubungi secara berasingan Raja Jordan, Raja Abdullah II; Emir Kuwait, Sheikh Nawaf Al-Ahmad Al-Sabah; dan Emir Qatar, Sheikh Tamim bin Hamad al-Thani.

Menurut kenyataan Direktorat Media dan Penerangan Turki hari ini, Erdogan juga menghubungi dan berbual dengan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Ketika perbualan, Erdogan dan Al-Sultan Abdullah membincangkan mengenai hubungan kerjasama Malaysia dan Turki, serta serangan rejim Israel yang menyasarkan Masjid Al-Aqsa dan rakyat Palestin.

Dalam perbualan itu Erdogan menekankan pentingnya bersatu padu dalam menghadapi penindasan yang diderita rakyat Palestin akibat serangan Israel di Masjid Al-Aqsa.

Kenyataan itu menyebut:

“Menekankan pentingnya bersatu dalam menghadapi penindasan yang diderita rakyat Palestin akibat serangan Israel di Masjid Al-Aqsa, Presiden Erdogan menyatakan keyakinannya bahwa Turki dan Malaysia akan bekerjasama secara erat di semua platform yang relevan, terutama di Pertubuhan Bangsa-Bangsa Bersatu dan Pertubuhan Kerjasama Islam (OIC).”

Dalam perbualan dengan Raja Jordan dan Emir Kuwait, ketiga-tiga pemimpin juga berbincang mengenai serangan rejim Israel ke atas rakyat Palestin dan Masjid Al-Aqsa.

“Seluruh umat Islam sebenarnya adalah sasaran serangan Israel yang tidak berperikemanusiaan di Baitulmaqdis, Masjid Al-Aqsa dan rakyat Palestin,” kata Erdogan dalam perbualan dengan Raja Abdullah II.

Erdogan juga menekankan pentingnya bekerjasama untuk menghentikan serangan ‘keji’ rejim Zionis Israel ke atas Palestin yang semakin memuncak pada penghujung bulan Ramadan ini.

Ketika berbincang dengan Emir Qatar, Erdogan menekankan pentingnya Turki dan Qatar bekerjasama memantau wilayah bergolak itu dan mengajak campur tangan komuniti antarabangsa menentang serangan rejim Israel ke atas Masjid Al-Aqsa, Baitulmaqdis dan rakyat Palestin.

Sejak beberapa hari lalu ketegangan meningkat setelah pendatang haram Yahudi dan askar rejim Israel menyerbu masuk ke Masjid Al-Aqsa serta cuba mengusir puluhan keluarga Palestin di penempatan Sheikh Jarrah di Baitulmaqdis Timur.

Kumpulan pejuang Palestin, terutama Pergerakan Perjuangan Islam Palestin (Hamas) menerusi sayap tenteranya, Briged Izuddin Al-Qassam (Al-Qassam), dan Jihad Islam, melancarkan serangan roket ke arah Israel sejak semalam.

Rejim Zionis Israel yang membalas menerusi serangan udara menyasarkan kawasan penduduk di Semenanjung Gaza menyebabkan 24 rakyat Palestin, termasuk sembilan kanak-kanak, terbunuh.

Rejim itu menduduki Baitulmaqdis Timur pada 1967 selepas tamat perang Arab-Israel, dan kemudian memperluaskan wilayahnya secara haram pada 1980 – langkah yang tidak diiktiraf oleh masyarakat dunia. – Agensi


Rauf sedia kongsi kejayaan jadi kaya, jangan hina miliki ‘sijil aircond’

Calon Barisan Nasional (BN) bagi Dewan Undangan Negeri (DUN) Tanjung Bidara, Datuk Seri Ab Rauf Yusof sedia berkongsi kejayaannya menjadi kaya dengan orang ramai dan cara membina empayar perniagaan yang besar.

Rauf yang juga Pengerusi Perhubungan UMNO Melaka itu dikaitkan dengan kemewahan yang dimilikinya, malah mempunyai villa sendiri di Tanjung Bidara serta juga kenderaan berjenama mewah, namun semua tersebut adalah hasil titik peluhnya berkecimpung dalam perniagaan.

Beliau mempertahankan semua aset yang dimiliknya kerana sudah menjalankan perniagaan lama dan bukan baharu sahaja, jadi ia bukan suatu yang luar biasa jika dibandingkan dengan kemewahan yang dimilikinya.

“Usia saya dah 60 tahun, saya bukan budak baru yang nak membina kejayaan, sudah pasti saya sudah memulakan perniagaan 40 tahun terdahulu.

“Sewaktu saya 20-an, saya sudah memulakan kerjaya sebagai ahli perniagaan dan juga saya orang korporat,” katanya dipetik dalam laporan Utusan Online semasa wawancara ekslusifnya baru-baru ini.

Beliau juga menjelaskan pernah memegang jawatan dalam syarikat tersenarai dalam bursa dan mempunyai pengalaman luas dalam perniagaan.

“Saya pernah menjadi pegawai eksekutif yang tersenarai di bursa saham, saya pernah uruskan syarikat besar,” katanya lagi.

Dalam pada itu, Rauf turut mengakui mendapat pendidikan hanya peringkat sijil selepas menyambung pelajaran sekitar 1978 dengan menyertai Institut Kemahian Mara di Kampung Pandan tetapi tetap berbangga dengan pencapaian tersebut kerana hasilnya sudah berjaya sehingga ke tahap sekarang.

“Pada tahun 1978, saya merupakan anak kampung yang diambil MARA untuk masuk ke Institut Kemahiran Mara (IKM) Kampung Pandan.

“Tetapi saya bangga walaupun pendidikan itu nampak rendah iaitu seorang yang ada sijil tahun 1978, tetapi saya berjaya buktikan kebolehan yang Allah bagi sehingga saya berjaya sehingga hari ini,” terangnya lagi.

Beliau juga mengharapkan agar kisah kejayaannya itu akan menjadi inspirasi kepada anak muda untuk mencontohinya dan berusaha mencapai kejayaan sepertinya.

“Saya tidak perlu cakap kenapa saya berada di sini tetapi tanya bagaimana membina kehidupan ini dengan penuh usaha dan tekad seharusnya menjadi contoh kepada anak muda,” ujarnya lagi.

Beliau turut menawarkan diri untuk memberi panduan kepada anak muda cara untuk berjaya seperti dirinya dan berharap perkongsian itu akan dapat melahirkan lebih ramai anak tempatan berjaya sepertinya.

“Saya menawarkan diri, belajarlah bagaimana untuk dapat mengecapi kejayaan, tidak semudah jalan pintas tapi banyak ruang yang diberi kerajaan.

“Saya cukup bangga ‘Rauf repair aircond’ (penghawa dingin) kerana itu pendidikan asas 40 tahun dulu. Kita anak kampung, anak petani jadi saya mesti kembali berbakti kepada mak ayah saya,” katanya lagi.

Untuk rekod, Rauf yang juga Speaker DUN Melaka menjadi punca kemarahan bekas Ahli Dewan Undangan Negeri (ADUN) Sungai Udang, Datuk Seri Idris Haron yang mendakwanya membolot projek pasir di Melaka.

Idris juga menggepalai tiga lagi bekas ADUN menarik sokongan terhadap Ketua Menteri UMNO, Datuk Seri Sulaiman Md Ali sehingga menjadi punca Pilihan Raya Negeri (PRN) Melaka terpaksa diadakan.


UMNO tidak akan kembali kuat jika bebaskan Najib: Kit Siang

Lim Kit Siang tidak melihat UMNO akan menjadi lebih kuat selepas ini jika sekalipun Datuk Seri Najib Razak dibebaskan dengan diberikan pengampunan.

Veteran DAP itu berkata ia sesuatu yang silap sekiranya mempercayai UMNO akan menjadi lebih kuat jika Najib diberikan pengampunan dan kerajaan pula menyokong langkah untuk membebaskan bekas Perdana Menteri itu.

“Saya fikir menjadi satu kesilapan untuk percaya bahawa UMNO hanya boleh kembali ke zaman kegemilangannya jika Najib diampunkan.

“Sebaliknya, saya percaya pengampunan Najib sekarang tidak akan menguntungkan UMNO sama sekali sebaliknya hanya akan menguntungkan PAS dan Bersatu, selain menyebabkan keruntuhan kerajaan perpaduan Anwar,” katanya dalam satu kenyataan hari ini.

Minggu lalu, Majlis Tertinggi UMNO sebulat suara memutuskan untuk memohon pengampunan daripada Yang di-Pertuan Agong untuk Najib, yang kini sedang menjalani hukuman penjara 12 tahun atas rasuah berhubung kes SRC International Sdn Bhd.

UMNO juga akan menghantar memorandum yang ditandatangani oleh semua 191 pemimpin bahagian parti itu kepada Seri Paduka baginda.

Mengulas lanjut, Lim berkata satu-satunya cara untuk UMNO mengembalikan semula “zaman kegemilangan” itu adalah dengan menerajui penetapan semula negara.

Menteri di Jabatan Perdana Menteri (Undang-undang dan Pembaharuan Institusi) Datuk Seri Azalina Othman Said baru-baru ini juga berkata proses pengampunan untuk Najib kini tidak lagi melibatkan prosedur undang-undang, sebaliknya terserah kepada budi bicara Yang di-Pertuan Agong sepenuhnya.

Sebelum ini, Ahli Parlimen Pasir Gudang Hassan Abdul Karim mendakwa bahawa kerajaan akan berdepan masalah besar jika Najib diberi pengampunan diraja.


Rakyat sudah bersuara dalam PRN, tapi ada pemimpin PH-UMNO koyak: Tun Faisal

Datuk Tun Faisal Ismail Aziz membidas pemimpin Pakatan Harapan (PH)-UMNO yang tidak dapat menerima hakikat rakyat sudah menolak mereka semasa Pilihan Raya Negeri (PRN) yang berakhir pada Sabtu baru-baru ini.

Tun Faisal yang menyertai Bersatu selepas dipecat UMNO kerana melawan Datuk Seri Ahmad Zahid Hamidi berkata pemimpin PH-UMNO masih tidak sedar diri rakyat menolak mereka, malah menghina pengundi sehingga melabel rakyat sebagai ‘bodoh’ kerana menyokong Perikatan Nasional (PN).

“Rakyat telah bersuara, persoalannya pada saya ada jurucakap di kalangan parti kerajaan PH dan BN (UMNO-Barisan Nasional) masih tidak sedar dan ada yang koyak.

“Ada yang menggambarkan bahawa pengundi ini menerima KFC dan ada juga yang menggambarkan bahawa mereka daripada negeri yang mundur nak lantik pemimpin yang bodoh… Tak boleh menerima (kekalahan) sehingga cakap orang tak sekolah.

“Bagi saya itu adalah tidak wajarlah,” katanya semasa wacana anjuran Sinar Harian malam tadi.

Tun Faisal menegaskan keputusan enam PRN adalah referendum rakyat terhadap ketakpuashatian mereka kepada kerajaan campuran yang dilihat gagal mentadbir dengan baik.

“Pada saya ini adalah referendum rakyat kerana rakyat sudah menunjukkan rasa tidak puas hati kepada kerajaan,” ujarnya lagi.

Terdahulu, seorang pemimpin atasan UMNO yang kalah pilihan raya sebelum ini mendakwa pengundi ditawar KFC semasa PRN lalu dan menyebabkan mereka menyokong PN.

Selain itu seorang pemimpin PKR, Iswardy Morni juga dalam satu video rakaman tular menggelar rakyat di tiga negeri yang dimenangi PN sebagai bodoh dan menolak kemajuan.

Iswardy yang pernah didakwa kerana menghina Yang di-Pertuan Agong sebelum ini meluahkan rasa kecewanya susulan kekalahan memalukan PH di tiga negeri, selain hilang banyak kerusi di tiga negeri yang dimenangi PH-UMNO.

Tun Faisal juga berkata sokongan rakyat terhadap kerajaan campuran PH-UMNO semasa enam PRN lalu adalah lebih rendah jika dibandingkan dengan gabungan PN.

“Undi keseluruhan PH-UMNO adalah 3.39 juta sahaja, undi keseluruhan untuk yang tidak menyokong adalah 3.45 juta,” katanya lagi.

Keputusan PRN pada Sabtu menyaksikan PN berjaya meraih sebanyak 146 kawasan Dewan Undangan Negeri (DUN) daripada keseluruhan 245 kerusi dipertandingkan, PH (80 kerusi) dan UMNO (19 kerusi).

Di Selangor, PH-BN menenangi 34 kerusi, manakala PN (22 kerusi); Pulau Pinang, PH-BN meraih 29 kerusi, sementara PN (11 kerusi).

Di Negeri Sembilan pula, 31 kawasan DUN menjadi milik PH-BN manakala bakinya, lima kerusi diperoleh PN.

PN menyapu bersih 32 kerusi di Terengganu, manakala di Kelantan, PH-BN hanya mampu berpuas hati dengan memiliki dua kerusi, manakala baki 43 lagi berpihak kepada PN.

Sementara di Kedah, PN menang selesa di 33 kerusi, dan PH-BN pula hanya memperoleh tiga kerusi DUN di negeri itu.

PN mengungguli majoriti undi popular bagi segmen pengundi Melayu dan Muslim, manakala PH-BN pula meraihnya daripada pengundi segmen etnik bercampur, selain undi Melayu di kawasan bandar khususnya di Pulau Pinang, Selangor dan Negeri Sembilan.


Covid-19: 1,040 kematian, 34,379 kes baharu ‘hari hitam’ buat Indonesia

Indonesia hari ini melaporkan kes kematian tertinggi melebihi paras 1,000 sejak pandemik Covid-19 mula dikesan di negara itu Mac tahun lalu.

Buat pertama kali, dalam tempoh 24 jam seramai 1,040 pesakit Covid-19 meninggal dunia di negara keempat paling ramai penduduk di dunia dengan jumlah melebihi 230 juta.

Kementerian Kesihatan Republik Indonesia dalam kenyataannya memberitahu jangkitan harian juga merekodkan angka tertinggi apabila 34,379 kes baharu dilaporkan, naik daripada 31,189 yang dijangkiti semalam.

Negara itu kini melaporkan jumlah keseluruhan kes Covid-19 adalah 2,379,397 kes dengan 62,908 kematian.

Sebelum ini pemerintah Indonesia melaksanakan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ di Pulau Jawa dan Bali, bermula 3 Julai hingga 20 Julai ini.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor non essential, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup.

Susulan peningkatan kes hari ini, pemerintah Indonesia memperluaskan lagi penguatkuasaan perintah itu ke seluruh negara, termasuk di 43 daerah di Pulau Sumatera.

Sekatan terbaharu itu merangkumi 75 peratus keperluan kerja dari rumah untuk sektor yang tidak penting, penutupan masjid dan gereja. Manakala pusat beli-belah dan restoran ditutup pada jam 5 petang, kecuali untuk dibawa pulang.

Kawasan di luar zon kecemasan ‘Tahap 4’ diberi sedikit kelonggaran.

Pada masa sama Kementerian Kesihatan juga memaklumkan susulan kenaikan kes harian itu, kadar penggunaan katil di hospital untuk rawatan Covid-16 di Lampung, Kepulauan Riau, Sumatera Barat, Kalimantan Timur dan Papua Barat, sudah melebihi 60 peratus. – Agensi


PMX diarah jawab pembelaan MP Pendang, isu Zahid dalam skandal LCS dibangkitkan

Datuk Seri Anwar Ibrahim diarah menjawab penyataan pembelaan difailkan Ahli Parlimen (MP) Pendang, Datuk Awang Hashim, selewat-lewatnya pada 30 Mei ini.

Arahan itu diputuskan Mahkamah Tinggi Kuala Lumpur selepas Awang dalam pembelaannya mempersoalkan mengapa kerajaan campuran tidak menjawab isu Kapal Tempur Pesisir (LCS) selepas Anwar melantik Datuk Seri Ahmad Zahid Hamidi sebagai Timbalan Perdana Menteri.

Pembelaan pemimpin PAS itu dibuat bagi kes saman fitnah difailkan Anwar kerana mendakwanya bersikap pendendam dan membuat pendakwaan terpilih lebih teruk berbanding ketika pentadbiran pimpinan Tun Dr Mahathir Mohamad.

Peguam bela Anwar, Datuk SN Nair, berkata arahan itu dibuat ketika pengurusan kes berkenaan secara e-review di hadapan Timbalan Pendaftar, Aisyaf Falina Abdullah, pagi tadi.

“Pengurusan kes seterusnya ditetapkan di hadapan timbalan pendaftar pada 31 Mei ini untuk perkembangan status berkenaan.

“Selain saya, Anwar selaku plaintif diwakili peguam, Jaden Phoon Wai Ken dan Wong Guo Jin,” katanya dipetik laporan BH.

Pada 3 April lalu, Awang menerusi penyataan pembelaan mempersoalkan Anwar yang tidak mengarahkan polis dan Suruhanjaya Pencegahan Rasuah Malaysia (SPRM) membuka kertas siasatan atau membuat pertuduhan terhadap Zahid.

Ia susulan Perdana Menteri sebagai Ketua Pembangkang sebelum ini, didakwa amat lantang bersuara hingga menuduh Zahid yang kini Timbalan Perdana Menteri dan bekas Menteri Pertahanan sebagai pemimpin yang perlu menjawab isu LCS.

Pada 3 Mac lalu, Anwar yang juga Pengerusi Pakatan Harapan (PH) memfailkan saman menerusi Tetuan SN Nair & Partners selaku plaintif dengan menamakan Awang sebagai defendan tunggal.

Berdasarkan penyataan tuntutan, Anwar berkata, defendan dengan sengaja memfitnah walaupun plaintif sudah menafikan secara terbuka dan pada realitinya tidak mencampuri tugas serta kuasa agensi penguatkuasaan dan Jabatan Peguam Negara.

Oleh itu, katanya, dakwaan penyiasatan, penguatkuasaan dan pendakwaan terpilih tidak mempunyai kebenaran, palsu, tidak berasas serta berniat jahat.

Anwar berkata, defendan menyedari sepenuhnya komitmen plaintif yang dibuat kepada masyarakat umum beberapa kali mengenai hasrat dalam membasmi rasuah dan sokongan penuh terhadap kebebasan institusi penyiasatan, pendakwaan serta badan kehakiman.


Kerajaan tak tumbang, kata pakar Perlembagaan

Pakar Perlembagaan Persekutuan, Prof Datuk Dr Abdul Halim Sidek berpendapat ucapan Presiden UMNO Datuk Seri Ahmad Zahid Hamidi pada sidang media awal pagi tadi berhubung penarikan sokongan kepada kerajaan Perikatan Nasional (PN), hanyalah kenyataan politik semata-mata.

Katanya kerajaan Perikatan Nasional (PN) masih kekal berkuasa dan Datuk Seri Ismail Sabri Yaakob perlu menghadap Yang di-Pertuan Agong untuk mengangkat sumpah jawatan.

Memetik laporan BH beliau berkata jika semua Ahli Parlimen dan UMNO menarik diri daripada kerajaan PN baharulah kerajaan yang sedia ada terbubar.

“Kerajaan yang ada sekarang masih kekal berkuasa kerana pada masa ini tiada pengesahan mengenai penarikan sokongan daripada UMNO.

“Pada masa ini, apa yang dikatakan UMNO mengenai menarik sokongan itu adalah kenyataan politik semata-mata,” katanya mengulas kedudukan kerajaan dengan pengumuman penarikan sokongan UMNO terhadap Perdana Menteri, Tan Sri Muhyiddin Yassin.

Abdul Halim menjelaskan hingga kini, UMNO tidak mengeluarkan sebarang arahan kepada semua Menteri dari UMNO untuk meletak jawatan.

Satu perkara lagi, katanya perlu diingat pada masa ini darurat masih belum dibubarkan.

Darurat diisytiharkan pada 12 Januari lalu, selepas Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat dilaksanakan hingga 1 Ogos sebagai langkah proaktif membendung wabak COVID-19 di Malaysia.

Zahid awal pagi tadi menyatakan pendiriannya menarik balik sokongan kepada kepemimpinan kerajaan PN dan Perdana Menteri Tan Sri Muhyiddin Yassin berkuat kuasa serta-merta.

Terdahulu, Ahli Majlis Pimpinan Tertinggi Bersatu, Datuk Rosol Wahid menyifatkan keputusan Zahid itu sekadar melepaskan dirinya kerana gagal mengurus UMNO.

“Nampak sangat keputusan dibuat ada percanggahan pendapat dalam kalangan ahli MT (Majlis Tertinggi),” kata bekas Setiausaha Badan Perhubungan UMNO Terengganu itu.

Sebelum itu, bekas Setiausaha Agung Barisan Nasional (BN), Tan Sri Annuar Musa menyifatkan kenyataan Zahid tersebut menyeleweng daripada topik perbincangan yang berjalan malam tadi atau dalam erti kata lain yang dibincang tapi lain pula yang keluar dari mulutnya semasa membaca perutusan sidang media itu.

Malah, Annuar mendedahkan hasil daripada maklumat yang diperolehnya, kenyataan media semasa siaran sidang media tersebut sudah dirancang lebih awal sebelum berlangsung mesyuarat MT jam 8.30 malam tadi.


23 pemandu mabuk ditahan di KL

Polis menahan 23 individu termasuk seorang warga emas berumur 68 tahun kerana memandu di bawah pengaruh alkohol dalam operasi Samseng Jalanan, Op Motosikal/Pelbagai Kesalahan di sekitar ibu negara sejak Jumaat lalu.

Ketua Jabatan Siasatan dan Penguatkuasaan Trafik Kuala Lumpur Asisten Komisioner Sarifudin Mohd Salleh berkata selain 23 individu berkenaan, pihaknya turut menahan lapan individu kerana menunggang dalam keadaan berbahaya dengan melakukan aksi zig-zag, roket, superman serta bersaing sesama sendiri.

“Kesemua suspek (lapan individu) berkenaan yang berusia dalam lingkungan 16 hingga 19 tahun telah dibawa ke Balai Polis Trafik, Kuala Lumpur dan akan dituduh di bawah Seksyen 42(1) Akta Pengangkutan Jalan 1987 kerana memandu secara melulu sehingga mengganggu pengguna jalan raya yang lain,” katanya dalam kenyataan hari ini.

Sementara itu Sarifudin berkata tangkapan lain melibatkan seorang individu yang melakukan kesalahan menghalang tugas penjawat awam, seorang disyaki menunggang motosikal curi manakala seorang lagi dipercayai memiliki dadah, lapor Bernama.

Beliau berkata dalam Operasi Motosikal dengan kolaborasi Jabatan Alam Sekitar semalam pula, pihaknya mengeluarkan sembilan saman kepada pemandu hasil ujian terhadap 20 kenderaan kerana tidak mematuhi spesifikasi struktur kenderaan (ekzos) yang ditetapkan.

Menurutnya secara keseluruhan 435 jumlah saman dikeluarkan kepada pengguna jalan raya atas pelbagai kesalahan trafik dan 13 motosikal disita atas kesalahan mengubah suai struktur kenderaan (ekzos) sepanjang tiga hari operasi Samseng Jalanan, Op Motosikal/Pelbagai Kesalahan itu.

Sarifudin berkata operasi bermula pada Jumaat dan selesai awal pagi tadi dijalankan di sekitar ibu kota termasuk Jalan Raja Laut, Jalan Genting Klang, Jalan Kuching, Lebuhraya Duta-Ulu Kelang (DUKE) dan Lebuhraya Lingkaran Tengah 2 Kuala Lumpur (MRR2).


Moscow ancam serang ‘pusat perintah’ Kyiv

Moscow mengancam untuk menyerang pusat arahan Ukraine di ibu kota Kyiv jika tentera Ukraine terus menyerang wilayah Russia.

“Kami melihat percubaan tentera Ukraine untuk melakukan sabotaj dan menyerang wilayah Russia,” kata Kementerian Pertahanan Russia dalam satu kenyataan.

“Jika kes sedemikian berterusan, angkatan tentera Russia akan menyerang pusat pemerintahan Ukraine, termasuk di Kyiv.”

Sejak Presiden Vladimir Putin menghantar tentera ke Ukraine pada 24 Februari lalu, Moscow telah menuduh tentera Kyiv menyerang wilayah di selatan Russia.

Awal bulan ini, tentera Russia berundur dari kawasan utara Kyiv dan kini menumpukan semula usaha mereka untuk menawan lebih banyak wilayah di timur Ukraine.

Kementerian Pertahanan Russia juga mengesahkan bahawa tentera mereka kini menguasai sepenuhnya pelabuhan di bandar Mariupol yang terkepung.

Kementerian menambah bahawa tentera Ukraine dan anggota batalion Azov telah dikepung dan “dilucutkan peluang untuk melarikan diri”.

Anggota batalion Azov telah bertempur hebat dengan Russia di Mariupol, yang terletak di tenggara negara itu antara Crimea yang diduduki Russia dan wilayah pemisah pro-Rusia di timur Ukraine. – Agensi


Thomas dakwa Najib samannya kerana mahu tunjuk kuat

Bekas Peguam Negara Tan Sri Tommy Thomas mendakwa saman yang difailkan Datuk Seri Najib Tun Razak terhadapnya dan kerajaan atas dakwaan salah guna kuasa ketika mendakwa bekas perdana menteri itu dalam beberapa kes, adalah atas tujuan politik.

Menurut laporan Bernama, perkara itu dinyatakan Thomas dalam afidavit sokongan bagi membatalkan saman bekas Perdana Menteri itu yang mendakwa Najib memfailkan saman itu untuk digunakan dalam kempen menjelang Pilihan Raya Negeri (PRN) Melaka baru-baru ini dan juga untuk pilihan raya umum (PRU) yang akan datang, yang perlu diadakan pada pertengahan 2023.

Thomas, 69, berkata perkara ini dibuktikan dengan fakta bahawa pertuduhan ini hanya dibangkitkan oleh Najib buat kali pertamanya, walaupun beliau telah didakwa dalam kes berkaitan 1Malaysia Development Berhad (1MDB) pada Septermber 2018 serta kes pengubahan wang haram pada 2019.

Beliau mendakwa, Najib tidak pernah membangkitkan sebarang dakwaan ‘pendakwaan jahat’ sebagai sebahagian daripada pembelaannya dalam kes SRC International Sdn Bhd dan kes 1MDB yang sedang berjalan.

Thomas adalah Peguam Negara dari 4 Jun 2018 sehingga 28 Feb 2020 berkata, empat kes jenayah Najib basih belum selesai di Mahkamah Tinggi dan oleh sebab itu Najib masih kekal sebagai orang yang dituduh.

Thomas mendakwa sebagai seorang Pendakwa Raya, beliau tidak bertanggungjawab menjaga orang yang didakwa seperti Najib, antara lain kerana sistem adversarial di bawah undang-undang Malayia.

Beliau berkata jika saman itu tidak dibatalkan, tetapi perbicaraan diadakan atas pertimbangan pembuktian sivil, ia akan menyebabkan kes Najib akan dibicarakan semula sementara kes jenayah (dengan bebanan yang lebih tinggi) sedang berjalan.

“Ini tidak mampan dalam undang-undang. Ia juga bertentangan dengan kepentingan awam,” katanya lagi.

Thomas berkata dalam saman itu, Najib juga mendakwa yang dirinya ( Thomas) telah membuat prasangka terhadap kesnya, sebelum membuat keputusan untuk mendakwanya serta campur tangan dalam penyiasatan.

“Apabila setiap kertas siasatan (IP) berkaitan Najib diserahkan kepada saya, saya berpuas hati bahwa terdapat kes yang kukuh terhadapnya. Saya melihat IP itu sebaik mungkin, membincangkannya dengan pegawai berkaitan di pejabat Pendakwa Raya (PP) dan kemudiannya secara jujur membuat keputusan untuk mendakwa Najib.

“Sehubungan itu, dakwaan dalam penyataan tuntutan yang menyatakan bahawa saya membuat keputusan untuk mendakwa beliau walaupun Suruhanjaya Pencegahan Rasuah Malaysia (SPRM) tidak menemui sebarang salah laku, adalah dinafikan.

Sama ada saya atau mana-mana kakitangan daripada pejabat PP masuk campur dalam siasatan SPRM terhadap Najib yang menyebabkan pendakwaan dilakukan. Siasatan dilakukan secara bebas oleh SPRM,” kata Thomas.

Beliau berkata, dakwaan plantif bertujuan untuk menggangu dan menakut-nakutkan beliau kerana telah menjalankan tugasnya sebagai Peguam Negara dan Pendakwa Raya dan telah menggunakan budi bicaranya di bawah Perkara 145 (3) Perlembagaan Persekutuan untuk mendakwa beliau (Najib).

Pada 22 Okt Najib memfailkan saman terhadap Thomas berhubung dakwaan menyalahgunakan kuasa untuk mendakwanya dalam kes 1MDB, International Petroleum Investment Company (IPIC), salah guna kuasa dan pengubahan wang haram, dan menuntut ganti rugi lebih RM1.9 juta.

Ahli Parlimen Pekan itu mendakwa pertuduhan-pertuduhan yang dikenakan terhadapnya, sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.

Beliau mendakwa, pada 2015, Thomas telah bertemu dengan Tun Dr Mahathir Mohamad untuk membincangkan kesalahan-kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.

Mahkamah Tinggi menetapkan 19 Jan 2022 untuk pengurusan kes.


Langkah penjimatan: 30 projek bernilai RM100 juta ditangguh

Pelaksanaan kira-kira 30 projek membabitkan kos sehingga RM100 juta telah dikenal pasti untuk ditangguhkan, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata ini susulan sesi penglibatan dengan Kementerian Kewangan (MoF), Kementerian Kerja Raya (KKR), Unit Perancang Ekonomi (EPU) dan Unit Penyelarasan Pelaksanaan (ICU) Jabatan Perdana Menteri (EPU) dan Jabatan Kerja Raya (JKR) pada Selasa lalu (19 Julai), menurut Bernama.

Beliau berkata projek itu termasuk pembinaan pusat pemprosesan getah bersepadu di bawah Kementerian Perusahaan Perladangan dan Komoditi; perolehan peralatan untuk memodenkan bengkel dalam bidang elektrik, pusat latihan berteknologi tinggi dan latihan luar negara di bawah Kementerian Sumber Manusia dan projek penyelidikan strategik di bawah Kementerian Perdagangan Antarabangsa dan Industri.

“Sesi libat urus ini akan berterusan minggu hadapan, MOF, KKR, EPU, ICU, JKR akan mengadakan pertemuan dengan semua kementerian untuk memastikan mana-mana (projek) yang perlu untuk menjamin kesejahteraan rakyat diteruskan.

“Setakat ini, cuma 30 projek bernilai kira-kira RM100 juta, tetapi masih lagi diperincikan, akan diteruskan libat urus minggu depan,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Ahmad Fahmi Mohamed Fadzil (PH-Lembah Pantai) mengenai berapakah projek yang akan ditangguhkan kerajaan dan jumlah penjimatannya serta sekiranya projek mega akan turut ditangguhkan.

Mustapa berkata projek seperti MRT Laluan Lingkaran (MRT3), Projek Laluan Rel Pantai Timur (ECRL) dan Lebuhraya Pan Borneo akan diteruskan seperti dirancang.

Mengulas lanjut, beliau berkata projek yang akan ditangguhkan melibatkan projek baharu dan sedia ada yang belum dimulakan proses perolehan dan diiklankan, projek bukan keutamaan yang telah dikenal pasti kecuali projek yang mempunyai impak segera kepada kesejahteraan rakyat dan projek baharu dan sedia ada yang menghadapi masalah pelaksanaan seperti isu tapak.

Mustapa berkata projek yang sedang dalam pelaksanaan, telah dikeluarkan iklan tender, Surat Niat dan Surat Setuju Terima akan diteruskan.

Selain itu, projek yang dibiayai daripada Dana Infra serta semua projek penyelenggaraan yang mustahak dan telah diluluskan juga akan terus dilaksanakan.

“Ini penting bagi menyokong usaha kerajaan untuk merancakkan pemulihan ekonomi pasca-Covid-19,” katanya.

Mustapa berkata sejumlah 7,243 projek pembangunan dengan jumlah peruntukan RM75.6 bilion telah diluluskan untuk pelaksanaan bagi tahun ini.

Kerajaan dilapor akan mengkaji semula proses perolehan bagi projek yang belum dimulakan untuk mengawal perbelanjaan pembangunan.


Lima akta diluluskan di Parlimen semasa sidang lepas

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenankan lima akta yang diluluskan pada Mesyuarat Pertama Penggal Kedua Parlimen ke-15 yang lepas.

Timbalan Yang Dipertua Dewan Rakyat Alice Lau Kiong Yieng berkata ia membabitkan Akta Perbekalan 2023; Perbekalan Tambahan (2022) 2023; Akta Kanun Keseksaan (Pindaan) 2023; Akta Kanun Acara Jenayah (Pindaan) 2023 dan Akta Levi Keuntungan Luar Biasa (Pengesahan) 2023, menurut laporan Bernama.

Beliau berkata demikian ketika memulakan Mesyuarat Kedua Penggal Kedua Parlimen ke-15 hari ini.

Alice turut memaklumkan dewan mengenai perutusan Yang Dipertua Dewan Negara Tan Sri Dr Rais Yatim yang menyatakan persetujuan Dewan Negara terhadap kesemua 13 rang udang-undang yang diluluskan Dewan Rakyat pada Mesyuarat Pertama Penggal Kedua Parlimen ke-15 yang lepas.

Sementara itu, beliau berkata Hari Terbuka Parlimen selama dua hari yang diadakan pada 6 dan 7 Mei lepas telah mendapat sambutan yang baik, justeru ia akan dijadikan acara tahunan Parlimen.

“Di kesempatan ini, saya juga ingin mengucapkan terima kasih kepada semua pihak yang menjayakan Hari Terbuka Parlimen,” katanya.

Pada 6 Mei lepas, buat julung kali Parlimen Malaysia ‘membuka pintunya’ kepada orang ramai menerusi penganjuran Hari Terbuka Parlimen selama dua hari bagi memberi ruang mengenali lebih dekat peranan institusi itu sebagai badan perundangan tertinggi negara dan sejarahnya.

Alice juga meminta semua Ahli Parlimen untuk mematuhi waktu yang ditetapkan ketika waktu Pertanyaan-Pertanyaan Menteri dan Jawab Lisan bagi membolehkan soalan sehingga nombor 15 dapat dijawab setiap hari.

Beliau juga menasihati agar Ahli Dewan Rakyat agar memakai pelitup muka sepanjang persidangan sebagai langkah pencegahan Covid-19 serta mengambil langkah bersesuaian menjaga diri masing-masing, memandangkan cuaca kini agak panas.


Seperti di Melaka, UMNO mungkin tidak bekerjasama dengan PAS: Mat Maslan

Setiausaha Agung UMNO Datuk Seri Ahmad Maslan memberi isyarat tiada rundingan atau kerjasama dengan PAS bagi menghadapi pilihan raya negeri (PRN) Johor yang bakal diadakan nanti selepas pembubaran Dewan Undangan Negeri (DUN) hari ini.

Ahmad berkata pendirian sama seperti yang berlaku dalam PRN Melaka mungkin akan berlaku dalam PRN Johor nanti, ia selepas PAS membuat keputusan sebelum ini masuk bertanding atas tiket Perikatan Nasional (PN).

“Belum ada sebarang keputusan dan tidak ada permintaan secara rasmi daripada PAS, kita melihat apa yang berlaku di Melaka.

“Setakat ini, itulah yang kita akan lakukan di Johor,” katanya dipetik laporan media hari ini.

Ahmad bagaimanapun berkata UMNO sudah bersedia menghadapi cabaran pengundi baharu dalam PRN Johor dan tidak menolak kemenangan bergaya akan diulangi sama seperti di Melaka sebelum ini.

“Memang ia (pertambahan pengundi baharu) satu (perkara) yang mencabar tetapi dalam politik, cabaran itu adalah satu perkara yang kami kena hadapi.

“Ia tidak bererti hanya mencabar kepada UMNO tetapi juga kepada parti lain. Tidak semestinya bila kita sebut pengundi muda, dia akan sokong pembangkang dan pihak pembangkang pun tak boleh menyatakan pengundi muda mesti sokong mereka (kerana) semua parti melihat ini sebagai satu cabaran,” katanya kepada pemberita selepas menghadiri mesyuarat Badan Perhubungan UMNO Johor di sini hari ini.

Ahmad, yang juga Ahli Parlimen Pontian berkata terdapat dua kategori pengundi baharu iaitu golongan berumur 18 hingga 20 tahun dan kategori berumur 21 tahun dan ke atas namun tidak pernah mengundi.

Terdahulu, Menteri Besar (MB) Datuk Hasni Mohammad petang tadi mengadap Sultan Johor, Sultan Ibrahim Sultan Iskandar petang dan mendapat perkenan untuk membubarkan DUN bagi memberi laluan PRN diadakan.

Baginda menandatangani watikah pembubaran DUN, menurut kenyataan dalam laman Facebook Sultan Ibrahim Sultan Iskandar, petang ini.

Menurut kenyataan itu, pada pertemuan berkenaan Hasni diiringi Setiausaha Kerajaan Negeri Johor, Datuk Azmi Rohani yang kemudian mempersembahkan watikah pembubaran DUN.

Fasal 23 Bahagian Kedua Undang-Undang Tubuh Kerajaan Johor 1895 bahawa Dewan Negeri Johor Darul Ta’zim termansuh pada 22 Januari 2022.

Johor memiliki 56 kerusi DUN dengan agihan terkininya adalah UMNO dan DAP masing-masing 14 kerusi, Bersatu (11), MIC (dua), PAS (satu), sementara AMANAH (enam) dan PKR (tujuh).

Kerajaan Johor memiliki majoriti tipis dengan 28 kerusi berbanding 27 kerusi di blok pembangkang, susulan kematian Ahli Dewan Undangan Negeri (ADUN) Kempas, Datuk Osman Sapian.


Umrah dibenar mulai 8 Februari

Kerajaan bersetujunmembenarkan semula umat Islam mengerjakan umrah mulai 8 Februari depan, Menteri Pelancongan, Seni dan Budaya Datuk Seri Nancy Shukri.

Beliau berkata keputusan itu dibuat berikutan kerajaan tidak berhasrat memanjangkan tempoh penggantungan perjalanan ibadah itu yang berkuat kuasa 8 Januari lalu susulan penularan jangkitan varian Omicron Covid-19, lapor Bernama.

“Baru tadi kami (Kabinet) sudah membuat keputusan…kita tidak mahu memanjangkannya lagi (tempoh penggantungan) jadi apabila 8 Februari ini nanti, bolehlah ejen-ejen pelancongan umrah meneruskan aktiviti umrah masing-masing,” katanya kepada media.

Beliau berkata demikian ketika mengulas perkembangan perjalanan umrah selepas Majlis Pelancaran Video Kempen Dream Malaysia, hari ini.

Nancy berkata prosedur operasi standard (SOP) untuk kebenaran perjalanan itu masih sama seperti sebelum ini dengan antaranya mewajibkan jemaah mengambil dos penggalak.

“SOP dari dulu sama. Tinggal (cuma) hanya ada beberapa SOP baharu untuk mereka (jemaah) dan itu akan dibincang bersama pihak ejen pelancongan umrah. Jadi SOP yang terperinci akan dibincang selanjutnya,” katanya.

Pada 1 Januari lalu, kerajaan memutuskan untuk menangguhkan sementara kebenaran perjalanan mengerjakan ibadah umrah bermula 8 Januari susulan peningkatan varian Omicron dalam kalangan jemaah yang pulang dari Arab Saudi.

Menteri Kesihatan Khairy Jamaluddin sebelum ini berkata penilaian risiko situasi Covid-19 membabitkan varian itu di dalam dan luar negara khususnya di Arab Saudi akan dilakukan secara berkala bagi membuat keputusan untuk membenarkan semula aktiviti umrah.


Prasarana anjur program sahur hargai petugas barisan hadapan

Prasarana Malaysia Berhad (Prasarana) menganjurkan satu program juadah makan sahur untuk anggota polis dan kakitangan hospital sebagai penghargaan kepada wira-wira barisan hadapan dalam perjuangan membanteras wabak Covid-19.

‘Singgah Sahur Bersama Frontliners’ yang dilancar Prasarana semalam bermula di sekitar Lembah Klang dan diteruskan ke Pulau Pinang melalui Rapid Penang.

Program yang dianjurkan tersebut menyaksikan juadah dihantar menggunakan bas RapidKL kepada wira-wira barisan hadapan.

Ketua Pegawai Eksekutif Prasarana Muhammad Yazurin Sallij berkata sumbangan ini diharap akan menyuntik semangat mereka meneruskan usaha melawan penularan pandemik ini yang masih belum selesai sehingga sekarang.

“Sebenarnya sesi ni adalah inisiatif yang kami namakan Kongsi Rezeki yang satu daripada (manfaatnya), kami ambil peluang…untuk berjumpa petugas barisan hadapan.

“Mereka ini petugas barisan hadapan yang tak selesai lagi tugas mereka jadi kami datang untuk tunjukkan sokongan kepada mereka dan kami harap yang lain boleh ikut sama,” katanya.

Malam tadi Prasarana menghantar juadah sahur ke balai-balai polis di daerah Kajang dan Hospital Besar Serdang.

Malam ini, Prasarana akan meneruskan misi yang sama ke Balai Bomba Hang Tuah, Balai Bomba Sri Hartamas dan Balai Bomba Sentul serta di beberapa lokasi di Pulau Pinang.

Sementara itu, Timbalan Pengarah Pengurusan Hospital Serdang, Nur Aiena Othman menyifatkan inisiatif Prasarana menyumbangkan juadah sahur ini bertepatan dengan keperluan petugas yang mengalami kesukaran untuk mencari premis makanan ketika sedang melaksanakan tugas.

“Terima kasih kepada pihak Prasarana kerana sudi menjadi agensi atau organisasi pertama yang membantu kami pada waktu sahur, biasanya waktu sahur di sini tak ada premis makanan, kadang-kadang mereka (petugas) hanya bawa bekal biskut ataupun roti,” katanya.

Antara inisiatif lain Prasana bagi menyokong aspirasi #KongsiRezeki Kerajaan adalah kempen Rapid KL Support Lokal 2.0 yang dilancarkan pada 9 April lepas untuk membantu peniaga makanan di sepanjang jajaran pengangkutan RapidKL dan usahawan dalam talian serta Bazaar Ramadan di stesen-stesen LRT terpilih.